Kisah Pusat Maksiat Terbesar Dunia Yang Hampir Bankrap Kerana Covid-19

Sebut tentang lorong-lorong gelap di negara kita, pasti ramai akan menyebut nama Lorong Haji Taib yang sangat terkenal dengan aktiviti 'tidak sahnya' iaitu aktiviti pelacuran, melibatkan wanita dan golongan mak nyah.

Usaha selama lebih sedekad lamanya sedikit sebanyak berjaya mengubah identiti lorong ini menjadi salah satu pusat komersial masyarakat setempat yang popular dikunjungi, walaupun masih ada laporan mengatakan aktiviti-aktiviti kurang sihat masih berjalan dalam skala lebih kecil.

Jika di Malaysia lorong gelap itu terkenal, di Jerman pula sebuah bangunan 12 tingkat bernama The Pascha merupakan lokasi terkenal pencari kepuasan seksual di sana.

Apa yang menarik, The Pascha turut sama pernah diiktiraf sebagai pusat pelacuran terbesar dunia.

Pada bulan Oktober tahun 2001, parlimen Jerman berjaya meluluskan apa yang dikenali sebagai Akta Regulasi Situasi Pelacuran atau lebih dikenali sebagai 'Prostitution Act'; diisytiharkan berkuatkuasa pada 1 Januari 2002.

Pengenalan akta ini dilakukan oleh Jerman berikutan pelbagai pindaan akta hampir serupa dilakukan oleh negara-negara jiran mereka seperti Sweden dan Belanda yang terlebih awal membenarkan aktiviti kurang sihat tersebut.

Hujahnya, kerajaan Jerman melihat pengenalan akta itu akan membolehkan peningkatan kepada situasi sosial golongan pekerja seks, membolehkan mereka mempunyai sumber pendapatan yang tetap serta dilindungi dalam aspek sosial dan kesihatan seperti insurans dan simpanan persaraan.

Satu langkah penting yang diperkenalkan kerajaan Jerman dalam akta ini adalah pengenalan syarat utama profesion tersebut - pekerja seks diberikan kebebasan penuh dalam menyelia bidang tugas mereka, tanpa terikat dengan mana-mana pihak atau orang tengah.

Ini bermakna pekerja seks di Jerman boleh memilih bila mereka akan berkhidmat dan dengan siapa mereka setuju untuk berkhidmat, tanpa ada pihak boleh memaksa atau mengarahkan mereka 'beraksi.'

Upah yang mereka terima juga ditetapkan oleh mereka sendiri, selain waktu mula dan tamat kerja serta usia persaraan mereka. Disebabkan perubahan inilah, Jerman sehingga kini menempatkan kumpulan pekerja seks paling ramai di dunia.

Penubuhan The Pascha sebenarnya sudah bermula sebelum pengenalan akta tersebut diperkenalkan.

Pada tahun 1972, bangunan itu menjadi bangunan tinggi pertama yang menjalankan pusat kegiatan tidak sihat di Eropah, dikenali dengan nama Eros Center.

Ekoran perancangan majlis perbandaran Cologne di Jerman yang mahu membersihkan daerah Klene Brinkgasse daripada aktiviti pelacuran, Eros Center ke kawasan-kawasan pinggiran bandar, Eros Center diminta untuk berpindah ke sebuah kawasan pinggir bandar dengan sebuah bangunan setinggi 12 tingkat dibina atas tanah kerajaan sebagai ganti.

Selepas tindakan saman oleh kumpulan pekerja seks Eros Center yang membantah perpindahan itu gagal, Eros Center bertukar tangan kepada pemilik baru pada tahun 1995.

Pertukaran pemilik ini menukarkan namanya kepada The Pascha yang kekal sehingga kini.

Selepas pengenalan akta pelacuran pada tahun 2002, Cologne menjadi antara negeri terawal mengubah dasar tempatan mereka dalam meletakkan kebajikan pekerja seks sebagai antara faktor penting dalam pembangunan polisi mereka.

Pihak kerajaan tempatan Cologne mula memperbaiki sistem pusat kegiatan seksual berpusat, agar kawalan ke atas aktiviti itu dapat dipantau lebih baik bagi melindungi pihak pekerja seks serta pihak pelanggan yang hadir.

The Pascha terus berkembang dipacu perubahan itu, mula diterima sebagai satu entiti premis perniagaan yang sah sehingga menjadi antara tarikan utama pelancong yang berkunjung di Cologne.

Sistem yang diguna pakai dalam The Pascha mencerminkan undang-undang yang telah diperkenalkan oleh kerajaan pusat Jerman.

Seorang pekerja seks akan menyewa salah satu antara 126 bilik yang ada di The Pascha, pada bayaran antara EUR180 ke EUR195 (RM873 ke RM946) untuk tempoh 24 jam, lengkap dengan makanan, insurans serta cukai yang akan disalurkan kembali kepada kerajaan.

Setiap pelanggan yang hadir pula bukanlah boleh masuk secara percuma. Seorang individu harus membayar EUR5 (RM24) sebagai bayaran masuk. Sekiranya ada pekerja seks yang 'berkenan' dihati mereka, pelanggan dan pekerja seks bolehlah berunding sendiri tentang harga dan servis yang diperlukan tanpa ada penglibatan pihak lain.

Ini bermakna pekerja seks itu akan menerima 100% bayaran pelanggan yang telah dipersetujui.

Dianggarkan secara purata, seorang pekerja seks di The Pascha perlu 'berkhidmat' sekurang-kurangnya empat ke lima kali untuk mampu menampung kos sewaan bilik, sebelum perkhidmatan selebihnya dianggap sebagai gaji mereka hari itu.

Dalam kajian yang dijalankan, hanya 30 peratus pekerja di The Pascha adalah warga tempatan selebihnya adalah golongan pekerja seks yang datang dari luar, seperti Ukraine, Brazil, Russia, Nigeria dan juga Thailand.

80 orang pekerja sebagai pekerja am di situ, menyelia urusan dan penyelenggaraan termasuklah operasi perkhidmatan dandanan rambut, salon, restoran dan butik pakaian.

Berikutan status The Pascha yang agak terkenal di seluruh dunia, pusat kegiatan tidak sihat ini mampu menerima lebih 1,000 pengunjung sehari!

Hasil daripada operasi beliau yang bermula di Cologne, kini The Pascha telah berkembang menjadi satu francais pelacuran antarabangsa dengan pembukaan cawangan lain di Munich serta Salzburg dan Linz di Austria.

Pada bulan April tahun 2020, kerajaan tempatan mula melaksanakan larangan ke atas pelbagai aktiviti termasuklah aktiviti seksual melibatkan pekerja seks mengakibatkan suasana di The Pascha mula muram.

Ini mengakibatkan lebih 400,000 pekerja seks di Jerman mula kehilangan punca pendapatan mereka. Ada di antara mereka mula menjalankan operasi secara 'haram' disebabkan ketiadaan peluang untuk mendapatkan pekerjaan lain disebabkan status mereka.

Pengurusan The Pascha sendiri mengumumkan pada bulan September 2020, bahawa mereka akan memulakan proses tuntutan bankrapsi selepas kehabisan dana yang digunakan bagi membiayai penyelenggaraan serta gaji lebih 80 pekerja sepenuh masa sejak pemberhentian operasi.

Ekoran tekanan ke atas kerajaan akibat syarat penutupan pusat aktiviti seks yang diperkenalkan, kerajaan tempatan Cologne melonggarkan syarat membenarkan The Pascha kembali beroperasi.

Tindakan ini terpaksa di buat disebabkan oleh tindakan kumpulan pekerja seks serta aktivis yang melakukan tindakan saman di mahkamah, bagi mencabar peraturan yang diperkenalkan kerajaan mereka.

Pelanggan perlulah melakukan temujanji terlebih dahulu sebelum melanggan, tidak boleh lagi masuk dan memilih seperti sebelumnya. Semua rekod kedatangan akan diambil, bagi memastikan rantaian jangkitan (jika berlaku) dapat dikenalpasti.

Lebih unik - aktiviti yang dijalankan antara pelanggan dan pekerja seks, perlulah diadakan dengan kedua-duanya perlu memakai topeng muka perubatan.

Begitulah manusia; bila nafsu dah menguasai segalanya - apa saja cara dan kaedah pun akan diusahakan dan dibolehkan demi mencapai matlamatnya. Inilah antara situasi di mana golongan pekerja, syarikat swasta dan kerajaan mampu bersatu hati untuk menghalalkan sesuatu; demi kepentingan poket semua.


Adakah Hiroshima Dan Nagasaki Masih Radioaktif?

Semasa Perang Dunia Kedua, Amerika Syarikat bukan sahaja menjatuhkan satu, tetapi 2 bom nuklear di bandar-bandar di Jepun.

Walaupun bom-bom ini secara relatifnya agak lemah jika dibandingkan dengan senjata nuklear moden, namun ia telah menyebabkan kerosakan yang dahsyat terhadap bandar Hiroshima dan Nagasaki.

Dan setelah 75 tahun berlalu, pastinya ada di antara kita yang tertanya-tanya, adakah bandar Hiroshima dan Nagasaki masih radioaktif?

walaupun relatif lemah jika dibandingkan dengan senjata nuklear moden, menyebabkan kerosakan besar di kota-kota Nagasaki dan Hiroshima. Ini mengilhami seorang pembaca untuk bertanya, "Apakah Nagasaki dan Hiroshima masih radioaktif?"

Kuasa dan tenaga pemusnah bom nuklear berasal dari pemisahan atom (biasanya uranium atau plutonium).

Bahagian berpisah inilah yang dikenali sebagai produk pembelahan dan inilah yang tersisa setelah reaksi berantai nuklear.

Produk buangan ini sangat radioaktif dan tahap kebahayaannya adalah pelbagai, dari membunuh dalam masa beberapa jam sehinggalah dapat meningkatkan risiko kanser dalam tempoh beberapa dekad.

Nasib baik, semakin bertenaga sesuatu secara radioaktif, semakin singkat tempoh ia berada di sesuatu tempat.

Ini bermakna versi yang sangat membunuh hanya akan menjadi radioaktif selama beberapa jam hingga beberapa minggu.

Versi yang kurang bertenaga akan kekal lebih lama bertahun-tahun. Sesetengah elemen seperti Plutonium, mempunyai separuh hayat 25,000 tahun atau lebih.

Walaupun pendedahan terhadap jenis radiasi ini tidak akan membunuh anda secara serta-merta, pendedahan jangka panjang yang kronik dapat meningkatkan risiko kanser dan menyebabkan masalah kesihatan yang lain.

Risiko radiasi yang dihadapi oleh orang awam yang tinggal di bandar-bandar Jepun ini adalah dua kali ganda.

Ancaman terbesar datang dari apa yang dikenali sebagai radiasi segera.

Radiasi segera adalah neutron bertenaga tinggi dan sinar gamma yang berlaku sejurus selepas letupan peranti nuklear.

Sinaran ini sangat pendek dan hanya berlaku semasa kilatan cahaya terang awal yang mengikuti letupan nuklear.

Untuk menerima dos radiasi ini yang mampu membunuh, seseorang itu harus berada sangat dekat iaitu dalam jarak 3.2 kilometer dari titik letupan bom.

Namun, pada jarak ini, serpihan yang terbang, bangunan yang runtuh atau letupan itu sendiri mungkin membunuh mangsa dan bukannya radiasi segera.

Walaupun begitu, dianggarkan bahawa 20% kematian Hiroshima dan Nagasaki adalah akibat radiasi segera.

Apabila kebanyakan orang berfikir tentang letupan nuklear dan radiasi, kemungkinan besar mereka memikirkan tentang sisa radiasi sekunder.

Terdapat dua cara sinaran sisa boleh berlaku. Jenis pertama disebabkan oleh neutron bertenaga tinggi yang dipancarkan semasa letupan awal.

Semasa fasa radiasi segera, neutron bertenaga tinggi dapat menghentam nukleus atom lain dan menjadikannya radioaktif untuk sementara waktu.

Nasib baik, jenis radioaktiviti ini sangat singkat dan hanya menimbulkan risiko berhampiran pusat letupan.

Apabila bom nuklear meletup, satu bola api terhasil yang mengandungi sebahagian besar produk pembelahan radioaktif dan bahan bakar nuklear yang tidak bereaksi.

Bola api inilah yang membentuk kepala awan cendawan ikonik yang dapat dilihat ketika letpuan berlaku.

Di mana bentuk bola api ini adalah faktor penentu risiko penguguran.

Bom yang meletup dekat atau di darat mempunyai peluang lebih besar untuk menghasilkan pengguguran radioaktif daripada bom yang meletup tinggi di udara.

Sekiranya bom meletup di udara, seperti dua bom yang diletupkan di Jepun, bola api radioaktif yang panas bergerak tinggi ke stratosfera dengan cepat, biasanya dalam tempoh beberapa minit sahaja.

Awan kemudiannya menyejuk dan mula kelihatan seperti awan biasa (walaupun berbentuk tidak tetap). Namun anda perlu tahu, ia masih panas dan radioaktif.

Angin yang ada akan meniup awan ini di kawasan yang luas.

Sisa haba dan cahaya zarah akan tersimpan di atmosfera selama beberapa minggu, dan kemudiannya zarah-zarah itu mula "gugur" dan kembali ke bumi.

Pada masa ini, zarah-zarah radioaktif telah tersebar dan dicairkan lebih dari ribuan kilometer persegi dengan unsur-unsur radioaktif yang paling berbahaya sudah menjadi lengai akibat pereputan.

Risiko kesihatan yang disebabkan oleh jenis pengguguran ini tidak dapat dielakkan dan secara amnya tidak dapat dibezakan dari sinaran tahap rendah standard yang diterima oleh semua yang terus hidup.

Bom nuklear yang meletup di atau berhampiran dengan daratan menimbulkan senario yang sangat berbeza.

Bola api yang terhasil oleh letupan itu akan 'memakan' sejumlah besar serpihan dan tanah ke dalam awan cendawannya.

Zarah-zarah radioaktif yang sepatutnya tersebar di udara kini melekat pada kotoran dan merebak ke merata-rata tempat, di mana ia boleh dilihat melalui mikroskop bahkan dengan mata kasar.

Disebabkan oleh elemen-elemen radiokatif ini berat, maka ia akan gugur dari awan dalam masa beberapa jam.

Letupan seperti ini menimbulkan pengguguran yang mana kita kaitkan dengan ujian nuklear iaitu kawasan tanah besar yang menjadi radioaktif dan menjadi bahaya jangka pendek bagi penduduk di kawasan tersebut serta menimbulkan masalah pencemaran jangka panjang.

Kedua-dua bom yang dijatuhkan di Jepun meletup tinggi di udara sehingga bola api radioaktif tidak menyentuh tanah. Ini mengurangkan pengguguran radioaktif dengan begitu mendadak.

Walau bagaimanapun, Amerika Syarikat tidak melakukan ini tanpa pertimbangan, sebaliknya ketinggian bom tersebut meletup merupakan ketinggian yang ideal untuk memaksimumkan pemusnahan struktur di dalam bandar Hiroshima dan Nagasaki.

Hari ini, tahap radiasi Hiroshima dan Nagasaki sepadan dengan purata radiasi latar dunia iaitu sekitar 0.87 mSv / a.

Jadi, jawapan kepada adakah Hiroshima dan Nagasaki masih radioaktif hingga ke hari ini, adalah tidak.


Pencemaran Mikroplastik, Sejauh Manakah Bahayanya?

Kita sudah sedia maklum akan pencemaran plastik akibat penggunaan plastik yang terlampau banyak dalam kehidupan seharian. Hidupan laut adalah antara yang terkesan akibat pencemaran plastik, ada yang mati akibat tercekik plastik setelah menyangka ianya makanan.

Plastik bukanlah bahan yang mudah biodegrasi dengan mudah, menjadikan tugas melupuskannya begitu sukar. Maka, tidak hairanlah banyak kerajaan seluruh negara yang mula mengambil langkah drastik antaranya mengecaj plastik bungkusan (dengan harapan pembeli membawa beg yang boleh diguna banyak kali) dan mengurangkan penggunaan straw minuman di restoran.

Tahukah anda, selain plastik kita juga menghadapi masalah pencemaran miikroplastik?

Sebarang kepingan plastik yang berukuran kurang dari 5 milimeter dianggap sebagai mikroplastik. Mikroplastik boleh berasal dari beberapa sumber, termasuk manik-manik kecil yang terdapat dalam sabun dan losyen yang biasanya dijual di pasaran.

Mikroplastik juga merangkumi serat mikro yang "terhakis" dari pakaian sintetik seperti bulu, akrilik dan poliester dalam setiap cucian. Mikroplastik sekunder adalah kepingan barang plastik yang lebih kecil yang terhasil dari mainan, perabot dan bahan-bahan plastik lain.

Pencemaran mikroplastik ada di mana-mana. Dari berus gigi dan gelas minum anda hingga bungkusan makanan anda dan sarung telefon pintar anda anda, mikroplastik boleh terhasil.

Sejak kita mula menghasilkan plastik secara besar-besaran pada tahun 1940-an, sekitar 8.3 bilion tan plastik telah dihasilkan dan seperti anggara yang dibuat pada tahun 2015, 6.3 bilion tan iaitu hampir 80% telah dihantar ke tempat pembuangan sampah. Sebanyak 20,000 botol minuman plastik dibeli setiap saat dengan kurang dari separuh botol yang dikumpulkan untuk sebarang jenis kitar semula.

Menurut pihak National Oceanic and Atmospheric Administration di Amerika Syarikat, botol plastik memerlukan 450 tahun untuk biodegradasi. Jumlah masa yang sama juga diperlukan untuk lampin sintetik untuk biodegradasi. Jika purata umur manusia adalah 65, maka kita memerlukan 7 generasi lamanya sebelum plastik benar-benar terurai sepenuhnya!

Itu bermaksud hampir setiap botol air yang pernah dihasilkan atau digunakan masih berkeliaran di muka bumi ini. Dan dianggarkan 8 juta metrik tan plastik (jumlah ini seberat 90 kapal pengangkut pesawat) masuk ke laut setiap tahun. Maka tidak hairanlah hidupan laut yang paling terkesan dengan pencemaran ini.

Sisa mikkroplastik boleh ditemui di hampir semua tempat. Berdasarkan kajian, ianya telah ditemui di pesisir pantai Sepanyol, di sungai Yangtze di China, di Great Australian Bight, Mariana Trench (kawasan paling dalam di dunia) dan di tasik dan sungai di seluruh UK.

Menurut pihak US Geological Survey di Amerika Syarikat, mikroplastik dijumpai pada 12% ikan air tawar di Amerika Syarikat. Sisa mikroplastik juga dijumpai pada kadar 112,000 zarah untuk setiap batu persegi air di Great Lakes dan 1,285 zarah untuk setiap kaki persegi enapan sungai.

Satu kajian di UK terhadap saluran pencernaan 50 haiwan laut dari sepuluh spesies yang berbeza telah menemui mikroplastik di setiap satu daripadanya. Walau bagaimanapun, kuantitinya dalam jumlah yang cukup rendah sehinggakan para penyelidik tersebut beranggapan zarah-zarah tersebut mungkin tidak tinggal lama di usus dan akan dikeluarkan bersama najis haiwan tersebut.

Malah, kajian yang dilakukan terhadap kawasan-kawasan yang jauh daripada penempatan manusia tetap menemu kewujudan sisa mikroplastik ini. Para saintis baru-baru ini mengkaji kawasan pergunungan terpencil Pyrenees yang dikongsi antara Perancis dan Sepanyol, terletak lebih daripada 75 batu dari bandar utama terdekat dan lebih dari 4 batu ke kampung terdekat.

Kumpulan ini menemui 365 kepingan mikroplastik untuk setiap meter persegi tanah. Penemuan ini menunjukkan mikroplastik tidak perlu melalui jalan air semata-mata tetapi juga boleh tersebar melalui udara. Mikroplastik juga telah dijumpai di Artik berdasarkan kajian yang dibuat di sana.

Mungkin tidak menghairankan bahawa mikroplastik terdapat di dalam air minuman kita. Dalam penyelidikan yang dilakukan oleh kumpulan Orb Media, mikroplastik dijumpai di 83% sampel air paip yang diuji di seluruh dunia.

Amerika Syarikat mempunyai kadar pencemaran tertinggi dimana daripada 94% sampel air, termasuk beberapa yang diambil dari bangunan Kongres di DC, mengandungi mikroplastik. Kadar tertinggi seterusnya direkodkan di Lubnan dan India. Kadar terendah pula diredkodkan di Jerman dan Perancis, namun nilai “rendah” itu masih pada kadar 72%.

Adakah anda merasa lebih selamat dengan meminum air yang dibotolkann dalam botol plastik? Terdapat bukti bahawa mikroplastik dijumpai dalam air botol dengan kadar dua kali lebih tinggi daripada air yang diminum langsung dari paip.

Tidak syak lagi bahawa kita banyak memakan mikroplastik. Sisa mikroplastik terdapat dalam bekalan makanan, bekalan air dan bahkan di dalam najis kita menurut analisis sampel najis dari sukarelawan di Eropah, Jepun dan Rusia.

Walaupun sampel kajian itu kecil (hanya lapan orang),  para saintis menemui rata-rata 20 keping plastik dalam setiap 10 gram najis, bermaksud kita dapat mengeluarkan hampir 1000 keping mikroplastik setiap hari.

Adakah mikroplastik sebenarnya berbahaya? Para penyelidik masih belum bersepakat dalam hal ini, tetapi bukan kerana keputusan yang bertentangan. Ini kerana mereka belum membuat kajian yang cukup untuk menjawab "Ya" atau "Tidak" pada persoalan ini.

Para saintis mengesyaki bahawa, kerana saiznya yang kecil, mikroplastik seharusnya dapat memasuki aliran darah, sistem limfa dan juga hati kita. Mikroplastik yang terdapat di perairan Singapura didapati telah menjadi hos kepada bakteria toksik dan ia sudah tentulah bukan petanda yang baik.

Mikroplastik, sama seperti serat mikro dari pakaian kita, juga dapat menyerap bahan kimia berbahaya seperti bahan penahan api yang digunakan dalam sesetengah pakai contohnya baju coverall, tetapi melepaskannya kemudian contohnya setelah mereka tersekat di usus kita.  Tetapi beberapa jenis mikroplastik mungkin lebih kurang berbahaya daripada yang lain dan perkara ini memerlukan kajian yang lebih mendalam.

Kajian terhadap burung menunjukkan bahawa pengambilan plastik mengganggu penyerapan zat besi, mengganggu fungsi hati dan bahkan membentuk semula bahagian usus kecil. Tanpa kajian yang lebih mendalam, kita belum tahu adakah kesan yang sama akan berlaku pada sistem pencernaan kita.

Sebagai individu, kita boleh mengurangkan penggunaan plastik sekali-pakai dan plastik pakai buang sebanyak yang kita boleh. Kita juga boleh secara sukarela mengambil sampah plastik yang lebih besar di sekeliling kita dan membuangnya ke tong sampah, mengelakkannya terhakis menjadi kepingan yang lebih kecil dan berakhir sebagai mikroplastik di udara, air dan makanan kita.

Pada tahun 2015, Presiden Obama menandatangani Microbead-Free Waters Act of 2015 yang tidak lagi membenarkan penggunaan manik mikroplastik dalam barang penjagaan diri seperti kosmetik dan ubat gigi di Amerika Syarikat.

Walau bagaimanapun, larangan ini tidak menghalang mikroplastik yang terdapat di tempat atau produk lain seperti krim pelindung matahari, tisu pembersih dan banyak lagi. Namun, usaha sedemikian adalah langkah pertama untuk memerangi masalah mikroplastik.


China Bakal Miliki Senjata Tentera Laut Paling Power Menjelang 2025

Mungkin ramai yang tak tahu bahawa China telah berjaya merealisasikan sesuatu yang tidak pernah berlaku sebelum ini iaitu membuatkan senjata elektromagnetik kapal sebagai satu kenyataan,

Ini bermakna China sedang berkembang dengan sangat pesat dari segi teknologi setiap tahun malah mereka mungkin memperuntukkan lebih banyak dana untuk penyelidikan railgun.

Menurut laporan perisikan A.S. pada 2018, China mungkin akan memiliki senjata tentera laut paling kuat di dunia menjelang tahun 2025.

Ketika ini China sedang menguji railgun yang dipasang pada kapal yang mampu mencapai sasaran sejauh 200 kilometer pada kelajuan hingga 9,270 kilometer per jam.

Sebagai gambaran, tembakan dari Kangar boleh sampai ke Johor Bharu dalam masa 5 saat sahaja.

Railgun adalah sejenis kacukan eksotik antara lastik dan meriam yang menggunakan tenaga elektromagnetik dan bukannya serbuk letupan untuk menghasilkan projektil pada kelajuan hipersonik hingga kelajuan Mach 7.

Arus elektrik menghasilkan medan magnet yang mempercepat peluru di sepanjang dua rel.

Secara teori, senapang railgun harus jauh lebih murah daripada peluru berpandu Tomahawk dengan kos RM5.6 juta, yang menawarkan jarak yang lebih jauh tetapi juga dapat ditembak jatuh atau rosak.

Perisikan A.S. nampaknya mempunyai maklumat yang sangat spesifik, seperti setiap pusingan railgun milik China berharga antara RM100,000 hingga RM200,000.

Menurut CNBC, railgun China pertama kali dilihat pada tahun 2011 dan menjalani ujian pada tahun 2014.

Di antara tahun 2015 dan 2017, senjata ini dikalibrasikan untuk menembak pada jarak yang lebih jauh yang menjadikannya lebih dahsyat.

Menjelang Disember 2017, senjata ini telah berjaya dipasangkan pada kapal perang dan ujian di lautan dilakukan yang menjadikan China sebagai negara pertama melakukannya.

Amerika Syarikat telah berusaha mengembangkan railgun mereka selama lebih dari satu dekad.

Projek mahal ini adalah Prototaip Tentera Laut Inovatif Railgun Elektromagnetik, yang dilancarkan pada tahun 2005 oleh Pejabat Penyelidikan Tentera Laut A.S. Tujuannya adalah untuk menghasilkan senjata dengan kepantasan 32 megajoule dan jarak 160 kilometer.

Kini, Tentera AS juga berminat dengan railgun dan pada Mac 2018, syarikat tenaga General Atomics mengumumkan bahawa ia telah dianugerahkan kontrak Tentera 3 tahun untuk menghasilkan senjata elektromagnetik.

"Sistem senjata railgun dimaksudkan untuk berintegrasi dengan sistem Tentera Darat yang ada dan melengkapkan kemampuan konvensional, memberikan pembanding yang berkesan terhadap serangan pesawat, roket dan serangan peluru berpandu pelayaran serta ancaman lain," kata eksekutif General Atomics.

Namun hujung tahun 2019, penerbitan dalam talian Amerika iaitu Task and Purpose mencadangkan bahawa Tentera Laut AS mengurangkan pembiayaan ke atas penyelidikan railgun angkatan laut, yang menyokong teknologi lain seperti laser dan projektil halaju hiper yang dapat ditembak dari meriam konvensional.

Walaupun sangat menarik dan mempunyai daya tarikan tersendiri, railgun mempunyai masalah memandangkan keadaan teknologi semasa.

Masalah terbesar adalah melibatkan tenaga elektrik yang merupakan segala-galanya pada zaman ini.

Untuk menghasilkan medan elektromagnetik yang tinggi, ia memerlukan tenaga elektrik yang sangat tinggi.

Menurut satu artikel, beberapa kapal perang mempunyai kapasiti elektrik yang diperlukan oleh railgun.

Calon yang paling tepat adalah kapal pemusnah kelas Zumwalt USN, yang mana sistem bersepadu 78 megwatt nya dapat mengagihkan kuasa secara dinamik antara sistem pendorong dan atas kapal.

Sesebuah kapal perlu mempunyai tenaga simpanan sekitar 58 megawatt, dan sebagai perbandingan kapal pemusnah kelas Arleigh Burke milik AS hanya hanya mempunyai 7.5 megawatt atas kapal.

Bagi tentera darat, sistem darat memerlukan tenaga yang mencukupi, mungkin dari sumber mudah alih jika mengiringi pasukan.

Masalah yang sama juga melanda senjata laser, yang memerlukan penyelidikan mengenai penjanaan kuasa dan juga penyimpanan bateri.

Namun, kelihatan seperti China mahukan railgun kerana Amerika Syarikat mahukan senjata itu.

Seperti yang kita ketahui dari Perang Dingin, cubaan untuk menghasilkan senjata seperti ini hanya membuatkan kedua-dua negara ini memiliki senjata yang tersangat mahal yang mana mereka tidak perlukan.


Kenali 5 Kategori Utama Dadah Yang Banyak Merosakkan Anak Bangsa Kita

Pengambilan dadah terlarang yang mampu mengakibatkan ketagihan pada seseorang, menjadi masalah besar di kesemua negara dunia.

Negara kita juga sejak era sebelum merdeka lagi telah pun memperkenalkan Akta Dadah Berbahaya tahun 1952 bagi menyelia dan mengawal penularan isu ini, agar tidak merebak sehingga menjadi barah masyarakat yang tidak terkawal.

Sehingga kini kerajaan kita mengkategorikan kesemua jenis dadah ke dalam enam kumpulan berbeza, mengikut jenis dan rangsangan yang mampu dirasai pengambilnya. Apakah enam kategori berbeza itu?

Dadah jenis opiat boleh dibahagikan kepada dua kategori; sama ada opiat jenis tulen atau yang diperbuat daripada bahan sintetik. Kesemuanya dibuat daripada bahan berasaskan candu.

Antara opiat tulen yang paling popular di kalangan penagih dadah di negara kita adalah candu yang dihasilkan daripada getah buah popi dan morfin yang juga dihasilkan daripada proses penghasilan candu.

Heroin pula adalah produk yang terhasil daripada proses penghasilan morfin yang dilaporkan mampu memberikan kesan berkali-kali ganda, berbanding bahan asalnya.

Satu lagi jenis dadah opiat yang popular adalah kodein, bahan asas yang digunakan dalam ubat batuk namun diproses dalam kaedah berbeza untuk menghasilkan kesan yang diingini.

Bagi dadah jenis opiat sintetik, terdapat beberapa jenis bahan yang sebenarnya dibangunkan untuk tujuan perubatan tetapi disalah gunakan. Antaranya adalah metadon, pethidine, dipipanone dan dextropropoxyphene.

Dadah jenis stimulan adalah dadah yang diproses khas untuk merangsang aktiviti sistem saraf pusat seseorang, melalui tindak balas kimia yang menggalakkan proses psikoaktif pengambilnya.

Kategori ini boleh dibahagikan kepada dua jenis, iaitu dadah stimulan jenis amfetamin atau 'amphetamine type stimulants' (ATS) dan kokain.

Amfetamin mempercepatkan penghantaran isyarat di antara otak ke badan, jadi namanya dipasaran gelap selalu mencerminkan sifatnya itu; seperti label 'speed' yang popular di kalangan penagih.

Kumpulan lain stimulan adalah metaamfetamin yang lebih kita kenali dengan nama syabu atau ais, akibat bentuknya yang mirip dengan hablur-hablur jernih air beku atau kaca kosong.

Satu lagi kumpulan pecahan amfetamin adalah MDMA atau 'methylenedioxy-methampthemine' yang sangat popular di kalangan anak muda, digelarkan sebagai pil ekstasi atau XTC.

Sebut pasal ganja pasti akan membangkitkan perbincangan hangat, ekoran gerakan kumpulan-kumpulan yang memperjuangkan peranan ganja sebagai bahan ubatan yang sangat berkesan.

Ganja atau kanabis merupakan bahan sebatian yang terhasil daripada pokok ganja atau 'cannabis sativa' yang cukup popular aktiviti penanamannya, dibeberapa buah negara. Ada juga negara yang membolehkan pokok ganja ditanam, asalkan mematuhi beberapa syarat yang ditetapkan.

Tidak bagi negara kita, yang secara jelas melarang sebarang aktiviti berkaitan pokok ganja sama sekali.

Dadah jenis ganja boleh dibahagikan kepada 3 jenis, bergantung kepada cara penghasilan dan pemprosesannya. Bentuk paling ringan adalah bentuk daun kanabis herba yang dikeringkan mirip tembakau biasa.

Bentuk ganja 'hash' terhasil daripada pengumpulan getah pucuk bunga ganja yang diproses dengan lilin, untuk menghasilkan sama ada ketulan atau serbuk. Tahap bahan kimia yang terhasil juga lebih tinggi berbanding versi herba.

Dadah jenis ganja paling kuat adalah dalam bentuk minyak 'hash' yang telah melalui proses pengasingan kimia, dianggarkan mempunyai kepekatan 60 ke 80% sebatian dalam larutannya.

Dadah jenis halusinogen merupakan kategori dadah yang mampu menghasilkan perubahan atau khayalan pada minda pengambilnya, sehinggakan penagih itu mampu melihat ilusi atau imaginasi tanpa mampu membezakan realiti dan fantasi.

Majoriti bekalan dadah halusinogen sebenarnya datang dalam bentuk ubat terkawal yang diseludup masuk secara haram, tanpa ada kawalan ke atas pembeli yang menjadi pengambilnya.

Antara penyakit yang sepatutnya dirawat menggunakan ubat-ubatan psikotropik adalah penyakit insomnia dan gangguan mental.

Bagaimanapun, siasatan yang dijalankan turut mendapati wujud segelintir klinik swasta yang bertindak menjual ubat-ubatan ini kepada pelanggan dalam memaksimakan keuntungan.

Jenis ubat paling popular dijual dalam pasaran gelap di negara kita adalah jenis midazolam, di mana ada klinik didapati sengaja membekalkan ubat-ubatan ini kepada 'bukan pesakit' untuk tempoh masa yang lama melebihi tempoh waktu sepatutnya.

Kategori dadah jenis depresan atau sedatif merupakan kategori dadah yang digunakan oleh penagih untuk memperlahankan sistem saraf pusat, bagi membolehkan seseorang tidak sedarkan diri.

Secara umum dadah jenis ini terbahagi kepada empat kumpulan iaitu anestesia am, alkohol alifatik, dadah penahan narkotik dan dadah sedatif/hipnotik.

Antara dadah depresan paling popular adalah erimin-5 yang pada awalnya dihasilkan di Jepun, sebelum pasaran gelap mula mengeluarkan dadah jenis ini sendiri. Biasanya erimin-5 digunakan sebagai ganti penagih yang ketagihan heroin agar mereka tidak sedarkan diri - bagi membolehkan ketagihan mereka hilang.

Dadah depresan atau sedatif juga terkenal dengan nama popularnya - rape drug atau dadah rogol, apabila dadah ini yang biasanya datang dalam bentuk cecair akan dimasukkan ke dalam minuman wanita (atau lelaki) bagi membuatkan mereka pengsan.

Antara 'dadah rogol' paling popular adalah GHB atau 'grievious bodily harm' di mana seseorang itu akan hilang kesedaran diri sepenuhnya untuk satu tempoh panjang, membolehkan pemangsa melakukan apa saja yang dia mahu ke atas mangsanya.

Sejenis lagi dadah popular ekoran mudah diperolehi adalah dadah ketamin.

Ketamin adalah bahan yang sebenarnya dibangunkan untuk membius manusia atau haiwan yang bakal menjalani pembedahan. Bagaimanapun, minda kreatif penagih mula menjadikan pengambilan ubat bius ini sebagai dadah terlarang akibat kesannya yang unik.

Seseorang yang mengambil ketamin akan mengalami 3 kesan serentak seperti mengambil dadah halusinogen, stimulan dan depresan seterusnya mengalami perasaan di mana nyawa mereka dikatakan berpisah dengan jasad - terapung-apung di antara hidup dan mati yang didakwa penagih; sangat mengasyikkan.

Anda dah tahu kisah seorang lelaki Indonesia yang menggunakan dadah jenis sedatif; untuk merogol 138 lelaki lain?

Sehingga kini dia layak bergelar perogol bersiri lelaki paling berbahaya dan ada mangsanya sehingga ke hari ini tidak sedar, mereka telah dinodai.


Kisah Judy Tong, Tukang Penyambut Tetamu Syarikat Alibaba Yang Kini Seorang Jutawan

Dalam dunia pekerjaan, kesetiaan anda kepada syarikat belum tentu menjanjikan anda akan kaya raya lebih-lebih lagi sekiranya jawatan anda bukanlah bertaraf eksekutif dan keatas.

Namun, bagi seorang wanita bernama Judy Tong Wenhong, kesetiaannya bersama syarikat Alibaba Group yang diasaskan oleh Jack Ma boleh dikatakan sangat berbaloi. Bermula daripada jawatan sebagai penyambut tetapi, beliau kini menyandang jawatan "Chief People Officer" di syarikat tersebut.

Kepercayaan Alibaba kepada wanita hebat ini bertepatan dengan falsafah Jack Ma bahawa "Wanita Adalah Resipi Kejayaan Sesebuah Syarikat".

Judy Tong Wenhong memulakan kerjayanya bersama syarikat gergasi e-dagang China, Alibaba ketika usianya 30 tahun. Tanpa pengalaman dalam kerja yang dimohonnya, beliau memohon jawatan pembantu tadbir di syarikat itu tetapi gagal dalam temu duga pertamanya.

Beliau cuba memohon jawatan tersebut untuk kali kedua tetapi hanya diberi peluang untuk menjawat jawatan sebagai penyambut tetamu untuk bekerja di meja hadapan. Namun, konflik dengan rakan sekerja mengakibatkan beliau mengambil keputusan mengejutkan untuk melepaskan jawatannya hanya satu minggu kemudian sebelum menyertainya semula.

Walaupun permulaan kerjayanya nampak goyah, kegigihannya itulah yang akhirnya dapat membantunya untuk kekal bekerja dengan cemerlang dengan syarikat ini. Rakan-rakan sekerja amat menyanjung tinggi pandangan jauhnya dan ketelitiannya dalam pekerjaannya sebagai penyambut tetamu.

Ramai pekerja yang memperhatikan bagaimana dia gemar melakukan kerja-kerja tambahan di luar skop tugasnya antaranya memaklumkan jadual kereta api Hangzhou-Shanghai kepada rakan-raka-sekerjanya yang dalam perjalanan perniagaan ke Shanghai, menyimpan minuman sejuk untuk staf pada musim panas atau membantu pelanggan yang mempunyai pertanyaan.

Kerja kerasnya dihargai. Setahun kemudian, beliau dipindahkan ke bahagian sokongan pelanggan. Tiga bulan selepas itu, beliau kembali ke bahagian pentadbiran, tetapi kal ini beliau dinaikkan pangkat sebagai Pengarah.

Melihatkan kepada ketekunannya bekerja, Jack Ma menuntut kesetiaannya bersama syarikat itu dengan menawarkan kepadanya 0.2% saham syarikat dan mengatakan nilainya boleh meningkat sehingga USD $100 juta apabila syarikat tersebut berjaya disenaraikan dalam pasaran saham.

Kenaikan pangkatnya berterusan selama enam tahun, memperoleh beberapa kenaikan pangkat dari menguruskan pusat khidmat pelanggan dan jabatan sumber manusia hingga akhirnya menjadi Naib Presiden jabatan yang berbeza antara tahun 2007 - 2013.

Selama bertugas sebagai Naib Presiden di berbagai jabatan berlainan, dia menghadapi banyak cabaran yang menguji keberaniannya sebagai pemimpin. Antara pencapaiannya yang terkenal termasuklah menguruskan West Lake Internet Symposium, sebuah acara besar di mana dia berjaya menguruskan projek pembinaan usaha sama kumpulan yang diawasinya dengan berkesan.

Peranan Judy Tong dalam memerangi penyebaran wabak SARS (Sindrom Pernafasan Akut) di syarikat itu pada tahun 2003 juga sangat dipuji. Dia bertanggungjawab untuk melaporkan keadaan darurat kepada pemimpin kanan, selalu berhubungan dengan pengawal keselamatan, memasang peralatan pemindahan kecemasan dan banyak lagi.

Alibaba telah melancarkan Cainiao, sistem logistik berpusat dengan kerjasama syarikat lain di mana pengasas Alibaba Jack Ma bertugas sebagai Presiden sementara Judy Tong mengambil peranan sebagai Ketua Pegawai Operasi.

Pada tahun 20104, Judy Tong adalah antara 27 rakan kongsi pertama di Alibaba dan salah satu daripada 8 rakan kongsi wanita ketika syarikat itu tampil di Bursa Saham New York. Ketika itulah Alibaba melakar sejarah sebagai IPO A.S. terbesar, mengumpulkan $21.8 bilion untuk syarikat dan pelabur.

Harga IPO Alibaba $68 per saham meletakkan nilai keseluruhan syarikat pada $170.8 bilion, menjadikannya syarikat ke-23 paling berharga di Standard & Poor, di hadapan syarikat besar teknologi lain seperti Amazon pada $150 bilion dan eBay pada $65 bilion.

Judy Tong pada masa kini berfungsi sebagai Chief People Officer Alibaba, mengasah bakat staf dan membangunkan budaya organisasi, termasuk pengembangan dan strategi dalam syarikat.

Perjalanan kerjayanya daripada hanya seorang penyambut tetamu sehinngga berjaya memegang jawatan sebagai salah satu daripada 27 rakan kongsi Alibaba adalah bukti pentingnya ketekunan dan dedikasi sebagai membuka jalan menuju kejayaan dalam bidang pekerjaan.


Benarkah Ada Individu Meninggal Dunia Kerana Vaksin Covid-19?

Berdepan bencana pandemik yang belum pernah berlaku, memerlukan masyarakat dunia mula menjalankan kajian dalam mengenalpasti kaedah terbaik dalam menangani virus atau kuman yang merebak.

Itulah yang sedang giat dilakukan ketika ini dibanyak negara, melalui makmal-makmal perubatan yang berlumba mempersiapkan vaksin bagi mencegah Covid-19. Ada beberapa jenis vaksin yang ketika ini sedang melalui fasa percubaan klinikal, diuji kepada peserta ujian melibatkan orang ramai.

Malangnya laporan berkenaan reaksi ganjil vaksin yang telah disuntik semakin kedengaran, sehingga ada yang melibatkan kematian. Tahukah anda apa yang sedang berlaku dalam bidang kajian ini?

Dalam kes kematian yang paling awal, seorang peserta ujian klinikal vaksin yang dibangunkan syarikat pengeluar AstraZeneca dengan kerjasama Universiti Oxford dilaporkan meninggal dunia selepas mendapat suntikan vaksin.

Kes kematian itu yang dilaporkan pada 22 Oktober 2020, melibatkan seorang doktor di Brazil yang baru berusia 28 tahun serta pada ketika kejadian - merupakan salah seorang petugas barisan hadapan negara tersebut.

Kekeliruan berlaku dalam laporan melibatkan kematian doktor ini, disebabkan oleh status beliau.

Doktor itu yang masih bertugas dalam masa yang sama turut menawarkan diri menjadi peserta ujian klinikal vaksin tersebut, namun malangnya selepas dia disuntik vaksin percubaan - dia meninggal dunia disebabkan oleh jangkitan Covid-19.

Situasi itu mengundang spekulasi dahsyat media yang mula mendesak agar siasatan mendalam dilakukan. Ada juga pihak mula menyuarakan pendapat agar ujian vaksin itu dihentikan sebelum lebih ramai pihak terkorban.

Tidak lama selepas insiden ini didedahkan, siasatan berjaya menjelaskan bahawa doktor malang itu tidak mendapat suntikan vaksin sebaliknya diletakkan dalam kumpulan kawalan; hanya menerima suntikan olok-olok di luar pengetahuan mereka.

Ini bermakna, doktor malang itu meninggal dunia disebabkan faktor lain bukanlah disebabkan suntikan yang beliau terima. Itu penjelasan rasmi setakat ini.

Rakyat Brazil menjadi antara negara paling awal menyertai ujian klinikal ke atas manusia.

Ujian vaksin AstraZeneca ini telah pun berjalan sejak September 2020 dengan penyertaan hampir 5,000 orang sukarelawan bagi menilai tahap keupayaan vaksin yang mengandungi virus jenis adenovirus lemah, diambil daripada haiwan chimpanzee sebelum disuntik kepada manusia.

Sebelum AstraZeneca melancarkan fasa ujian klinikal, Sinovac dari China menjadi antara pengeluar paling awal mengumumkan kejayaan mereka membangunkan vaksin Covid-19.

Sejak bulan Jun tahun 2020, Sinovac telah mengumumkan kejayaan fasa kedua ujian vaksin yang mereka namakan sebagai CoronaVac, melibatkan 600 peserta ujian dengan 90% tahap keberkesanan selepas 14 hari.

Kejayaan ini membuka pintu Sinovac untuk memulakan fasa ujian seterusnya secara lebih besar, bekerjasama dengan badan perubatan Instituto Butantan yang bertapak di Sao Paolo, Brazil - bagi membolehkan sukarelawan Brazil dijadikan ujian sebelum Indonesia dan Turki turut sama terpilih.

Berbeza dengan teknik penghasilan vaksin badan lain, Sinovac menggunakan teknik tradisional dalam penghasilan virus di mana vaksin yang dihasilkan mengandungi virus dalam bentuk penuh, tetapi telah dinyahaktifkan.

Dengan penyertaan 10,000 sukarelawan Brazil dipantau oleh badan bebas Anvisa yang akan menyemak kredibiliti ujian, Sinovac dan Butantan memulakan ujian sekitar bulan Julai tahun 2020, selepas mendapat kelulusan kerajaan Brazil.

Sehinggalah pada 10 November 2020 seorang peserta ujian dilaporkan meninggal dunia dan ujian yang sedang berjalan melibatkan ribuan peserta, terpaksa dihentikan.

Kematian pertama ujian ini sebenarnya telah berlaku pada 29 Oktober 2020, namun hanya didedahkan kepada orang ramai pada 10 November 2020 selepas Anvisa mengeluarkan pengumuman penggantungan ujian.

Sehingga kini belum ada kenyataan rasmi daripada semua pihak terlibat, untuk menjelaskan apa yang telah berlaku dan kenapa kematian itu baru dilaporkan.

Kenyataan ringkas jurucakap Butantan mengesahkan penggantungan ujian yang sedang rancak berjalan ada kaitan dengan kes kematian, tetapi menidakkan kematian itu berlaku disebabkan vaksin yang disuntik peserta.

Seandainya kes kematian yang berlaku ini disebabkan oleh sampel vaksin, ini sudah tentulah memberikan risiko besar ke atas mereka yang terlibat dalam kajian ini.

Gabenor Sao Paolo, Joao Doria pada 9 November 2020 baru saja mengumumkan kerjasama antara negeri itu dengan Sinovac, di mana Sinovac akan membuka fasiliti pengeluaran vaksin di situ yang dijangka mula beroperasi pada September 2021.

Dengan pembukaan fasiliti itu, Brazil dirancang untuk mempunyai keupayaan sebagai pengeksport, tidak lagi perlu mengimport masuk vaksin keluaran Sinovac sebaliknya boleh mengeluarkan sendiri vaksin dalam jumlah besar berlandaskan kajian tersebut.

Rancangan Joao Doria menjadikan Sao Paolo pusat vaksinasi Covid-19 di Brazil mendapat tentangan orang ramai serta kerajaan pusat Brazil sendiri.

Rancangan Joao Doria yang mahu mewajibkan pemvaksinan secara mandatori dikritik, menyaksikan penolakan secara terbuka mendesak beliau meletak jawatan berlaku secara besar-besaran.

Apa yang agak melucukan, kempen ini dikepalai Presiden Brazil sendiri yang sejak mula memandang rendah risiko sebenar Covid-19, Jair Bolsonaro.

Presiden Bolsonaro sejak beberapa bulan lalu sudah memulakan kempen mengkritik kerjasama Sao Paolo dengan syarikat China tersebut.

Beliau menyifatkan masyarakat Brazil sepatutnya menolak sekeras-kerasnya tindakan menjadikan diri mereka bahan ujian vaksin buatan China serta menghentam Doria kerana ingin menyekat kebebasan rakyat Brazil untuk memilih.


1/4 Ketenteraan British Bakal Diambil Alih Robot Menjelang 2030

Pada masa kini, penciptaan robot telah mula mengambil alih tugas-tugas manusia. Akibatnya ramai manusia hilang pekerjaan memandangkan tugas mereka dianggap tidak lagi relevan kerana sudah digantikan dengan robot.

Dijangkakan pada masa hadapan lebih ramai manusia akan hilang pekerjaan kerana tugas mereka akan diambil alih oleh robot. Penggunaan robot ini dipercayai dapat menjimatkan kos dan meningkatkan produktiviti. Ini adalah fakta sedih yang terpaksa diakui oleh kita.

Dengan bantuan kecerdasan buatan (artificial intelligent - AI), potensi robot dapat dioptimumkan untuk melakukan lebih banyak perkara, antaranya menjadi doktor yang berupaya melakukan diagnosis terhadap pesakit dan banyak lagi perkara tanpa perlu dikawal oleh manusia secara berterusan.

Dari aspek ketenteraaan pula, sudah banyak kelengkapan dan senjata yang telah diperhebatkan dengan bantuan teknologi. Malah, terdapat juga segelintir pihak yang menjangka bahawa satu hari nanti unit ketenteraan yang terdiri daripada robot bakal wujud.

Idea tersebut nampaknya semakin menjadi realiti apabila ketua tertinggi angkatan tentera British membuat pendedahan bahawa mereka menjangkakan satu perempat daripada kekuatan tentera British akan dikuasai oleh robot menjelang tahun 2030.

Berdasarkan perkiraan ini, sekiranya mereka mempunyai 90 ribu anggota tentera manusia, maka tambahan 30 ribu lagi adalah robot. Walau bagaimanapun, nombor ini bukanlah nombor sebenar sebaliknya hanya anggaran yang diberikan.

Jika dihitung dari masa kini, ini bermakna mereka menjangkakan dapat merealisasikannya dalam tempoh 10 tahun sahaja. Tempoh 10 tahun ini bukanlah tempoh yang lama.

Pendedahan ini dibuat oleh General Sir Nick Carter dalam satu temubual bersama stesen Sky News. Menurutnya, ketidaktentuan ekonomi yang disebabkan oleh pandemik koronavirus meningkatkan risiko Perang Dunia Ketiga, sambil menambah bahawa tentera robot kelak dapat membentuk sekurang-kurangnya seperempat tentera British menjelang tahun 2030.

Apabila disebut sebagai robot, menurut beliau ia merangkumi sebilangan besar mesin automatik dan mesin kawalan jauh. Penciptaan tentera robot ini bukanlah bermakna British mahukan peperangan, sebaliknya hanya sebagai persediaan pertahanan sekiranya berlaku perang.

Menurut Sir Nick Carter, ketegangan antara kuasa-kuasa besar dunia kini menimbulkan ketegangan dan peningkatan risiko perang. Menurutnya lagi, jika kita melihat kembali sejarah, kita seharusnya belajar dan perlu berhati-hati tentang bagaimana pelbagai konflik ini diuruskan.

Tersilap percaturan, dalam sekelip mata sahaja Perang Dunia Ketiga boleh meletus pada bila-bila masa. Maka, projek pembangunan ini penting sebagai langkah berjaga-jaga.

Buat masa ini, beliau masih lagi membincangkan perkara ini dengan kerajaan terutamanya berkaitan bajet untuk membangunkan teknologi ini dan yakin akan mendapatkan peruntukan untuk jangka masa panjang, sekurang-kuragnya untuk 5 tahun ke hadapan.

Sama seperti kebanyakan negara lain, tentera British juga mengalami kesukaran untuk merekrut golongan muda bagi menyertai mereka. Perkara ini bukanlah masalah baru tetapi sudah berlanjutan bertahun-tahun lamanya. Maka, satu solusi perlu diambil.

Selama beberapa tahun kebelakangan ini, pihak tentera British hanya mempunyai keanggotaan ahli seramai 73,870, jauh daripada sasaran 82,050 anggota yang dikehendaki.

Bagi mengatasi masalah ini, pihak tentera sedang melakukan beberapa projek penyelidikan bagi menampung kekurangan ini dengan menggunakan teknologi. Antara kajian yang sedang dijalankan termasuklah melibatkan beberapa drone kecil atau kenderaan darat atau kenderaan bawah laut yang mampu dikawal dari jarak jauh.

Tidak semua teknologi yang dibangunkan ini bersenjata dan ada yang digunakan untuk tujuan pengintipan. Penyelidikan tambahan dalam peperangan robot diperlukan sebelum mesin autonomi ini mempunyai kemampuan dan kebenaran untuk menembak dalam senario pertempuran.


8 Negara Yang Mungkin Boleh Cetuskan Perang Dunia Ketiga

Kebimbangan terhadap Perang Dunia Ketiga tercetus di seluruh dunia beberapa selepas masuknya tahun baru 2020 selepas kematian Mejar Jeneral Iran iaitu Qassem Soleimani dalam satu serangan udara oleh Amerika Syarikat.

Dan kini ketika jangkitan COVID-19 yang membunuh merebak ke seluruh dunia dan rusuhan terhadap kekejaman polis telah meletus di seluruh dunia, ia membawa kepada kebimbangan Perang Dunia 3 sekali lagi.

Namun, negara manakah yang mungkin menjadi pencetus perang dahsyat ini pada tahun 2020?

Pada hari 3 Januari 2020, AS melakukan serangan udara drone berikutan serangkaian serangan yang "diatur" ke atas pangkalan gabungan di Iraq selama beberapa bulan terakhir dan serangan terhadap Kedutaan AS di Baghdad, yang semuanya dilakukan atas perintah Jeneral Qassem Soleimani.

Presiden AS Donald Trump menyetujui serangan terhadap Jeneral Qassem Soleimani dengan mendakwa tindakan itu dilakukan untuk menjadikan "dunia tempat yang lebih selamat".

Dalam satu kenyataan, Pentagon berkata: "Atas arahan Presiden, tentera AS telah mengambil tindakan defensif yang tegas untuk melindungi anggota AS di luar negara dengan membunuh Qassem Soleimani."

Ia menambah bahawa serangan itu bertujuan menghalang rancangan serangan Iran di masa depan.

"Amerika Syarikat akan terus mengambil semua tindakan yang dilihat sebagai perlu untuk melindungi rakyat dan kepentingan kami di mana sahaja mereka berada di seluruh dunia." jelas Pentagon.

Kini Iran telah bersumpah "balas dendam yang keras" dan berjanji untuk mengubah segalanya.

Pembunuhan ini telah digelar ramai anggota berpangkat tinggi Iran sebagai "pengisytiharan perang".

Donald Trump telah memberi amaran bahawa AS boleh bertindak "di luar jangkaan" jika Iran mensasarkan "orang atau sasaran" Amerika sebagai balas dendam ke atas pembunuhan Mejar Jeneral Qassem Soleimani.

Sejak itu, Iran "secara tidak sengaja" menembak jatuh jet penumpang Ukraine yang menyaksikan 176 orang terbunuh.

Minggu ini seorang pendakwa raya Iran telah mengeluarkan waran tangkap terhadap Donald Trump dan meminta sokongan Interpol, namun pihak berkuasa menolak tawaran tangkap itu.

Ketegangan antara Iran dan Israel telah lama berlangsung dan sebagai hasilnya, banyak perang kecil yang meletus di Timur Tengah.

Iran menyokong kumpulan anti-Israel di Gaza, Syria dan Lebanon khususnya, sementara Israel pula sering menyerang pasukan Iran di seluruh wilayah berkenaan.

Secara keseluruhan, Israel telah berusaha untuk mewujudkan gabungan anti-Iran di peringkat diplomatik, manakala Iran telah banyak melabur dalam menjalinkan hubungan dengan militia dan pelaku bukan negara.

Walaupun sukar untuk mendakwa negara-negara ini akan melancarkan perang yang lebih luas dan dahsyat jika Iran bertekad untuk memulakan semula program nuklearnya, Israel mungkin memilih untuk melakukan serangan yang lebih jauh yang menyerang tanah air Iran secara langsung.

Jenis serangan ini dapat memberi kesan yang lebih luas kerana ia terbukti menjadi ancaman terhadap bekalan minyak global yang pasti akan menyebabkan lebih banyak negara campur tangan.

Ketegangan antara AS dan Turki meningkat sejak tahun lalu, pada awalnya akibat AS memberikan keizinan kepada Turki untuk membersihkan sempadan Syria dari Kurdi yang disokong AS.

Namun sejurus selepas itu, AS mengancam Ankara dengan sekatan yang telah menyebabkan ketegangan meningkat.

Selain itu, Presiden Turki Recep Tayyip Erdogan mencadangkan bahawa beliau mempunyai cita-cita untuk Turki yang mungkin melibatkan senjata nuklear.

Akibatnya, keadaan hubungan AS-Turki semakin buruk dan menyebabkan ketakutan mengenai kesan selanjutnya terhadap pakatan NATO.

Presiden  Recep Tayyip Erdoğan sememangnya terkenal dengan minatnya terhadap rancangannya yang boleh menambahkan lagi ketegangan antara Ankara dan Washington, yang mana boleh memberi kesan terhadap Rusia yang merupakan negara jiran.

Dalam 10 tahun terakhir, hubungan antara India dan Pakistan semakin buruk menjadikan negara-negara itu berada di ambang peperangan.

Sejak perpecahan British India pada tahun 1947 dan pembentukan India dan Pakistan yang seterusnya, kedua-dua negara telah terlibat dalam pelbagai perang, konflik serta pertempuran tentera yang disulami dengan masa-masa harmoni dan damai.

Pada tahun 2019, Perdana Menteri India Narendra Modi berusaha untuk mengurangkan autonomi Kashmir dan mengubah dasar kewarganegaraan di seluruh India.

Langkah-langkah ini telah menimbulkan kerusuhan di India dan mengetengahkan ketegangan lama antara Delhi dan Islamabad.

Gangguan domestik yang lebih mendalam di India dan Pakistan boleh menyebabkan Perang Dunia ke-3.

Walaupun hal ini tidak mungkin terjadi, ia boleh menyebabkan serangan pengganas di peringkat antarabangsa atau di Kashmir.

Perdana Menteri Modi mungkin merasa terpaksa membawa konflik yang lebih serius dan melihatkan jarak yang dekat dengan China serta hubungan yang semakin baik antara Delhi dan Washington, ini mungkin dapat menyebabkan kesan yang lebih buruk di peringkat antarabangsa.

Ketegangan mendasar melibatkan hubungan AS dan Korea Utara mampu mencetuskan perang.

Ketegangan antara kedua-dua negara ketika ini adalah yang paling genting sejak tahun 2017 dan pilihan raya AS yang baru sahaja berlangsung dapat membahayakan hubungan ini.

Pentadbiran Donald Trump nampaknya terus berharap kesepakatan dengan Korea Utara dapat meningkatkan prospek pemilihannya pada bulan November, namun Korea Utara langsung tidak berminat dengan tawaran berkenaan.

Baru-baru ini, Korea Utara menjanjikan "hadiah Krismas" yang membuatkan ramai di Amerika Syarikat bimbang bahawa ia mungkin melibatkan ujian peluru berpandu nuklear atau balistik.

Jika Korea Utara melakukan ujian nuklear, maka AS mungkin terpaksa campur tangan.

Pada Khamis lalu, kapal Hai Yang Di Zhi 8 meninggalkan pelabuhan Sanya, di Pulau Hainan China dan disertai oleh kapal CCG minggu ini.

Kapal-kapal ini berada 92 batu nautika dari pantai wilayah Binh Dinh di Vietnam sehingga 8 November 2020 dan kemudiannya disertai oleh dua kapal militia laut China, Dongtongxiao00235 dan Min Xia Yu 00013.

Gregory Poling, pengarah Inisiatif Ketelusan Maritim Asia di Washington memberitahu Persatuan Koresponden Asing Filipina dalam persidangan berita dalam talian: "Apa yang cukup jelas ialah China tidak akan berhenti.

Menurut Gregory, jika pandemik COVID-19 peringkat global tidak membuatkan China menenangkan keadaan di Laut China Selatan, maka tiada apa yang boleh.

Perjanjian perdagangan antara kedua-dua negara kelihatan seperti dapat meredakan ketegangan namun pelaksanaannya masih dipersoalkan.

Ketika ini, dua ekonomi terbesar di dunia ini erperangkap dalam pertempuran perdagangan yang sengit.

Perselisihan yang telah berlangsung selama hampir 18 bulan ini telah menyaksikan AS dan China mengenakan tarif untuk barang-barang bernilai ratusan bilion dolar.

Donald Trump telah lama menuduh China melakukan amalan perdagangan yang tidak adil dan pencurian harta intelek, sementara di China terdapat persepsi bahawa AS berusaha untuk mengekang kenaikannya sebagai kuasa ekonomi global.

Pada masa yang sama, China telah bekerja keras untuk memastikan hubungannya dengan Rusia pada tahap yang selesa sementara AS telah mencetuskan kontroversi dengan Korea Selatan dan Jepun, dua sekutu terdekatnya di rantau ini.

Donald Trump dan Presiden China Xi Jinping telah mempertaruhkan banyak reputasi politik mereka terhadap situasi perdagangan di kedua-dua negara dan oleh itu kedua-duanya mempunyai insentif untuk peningkatan diplomatik serta konomi.

Sekiranya situasi semakin memburuk, ini mungkin menyebabkan konfrontasi ketenteraan di daerah seperti Laut China Selatan atau Timur.

Ketegangan telah meningkat di tengah-tengah wabak koronavirus dengan Donald Trump menuduh China mencipta jangkitan maut itu di makmal.


5 Pelakon Hollywood Yang Kerap Diberikan Watak Muka Minta Penumbuk

Pemilihan pelakon untuk memainkan sesuatu watak dalam filem atau drama, sangat bergantung kepada wajah sebenar pelakon tersebut.

Wajah memainkan elemen yang sangat penting dalam menentukan identiti watak yang dimainkan serta memberikan kita gambaran awal, apakah sifat di sebalik watak tersebut.

Bagi sesetengah pelakon di Hollywood, malangnya wajah mereka distereotaipkan hanya layak untuk membawa watak yang menjengkelkan orang lain dan karier mereka pun hanya berlegar di kalangan watak tersebut.

Berikut adalah lima aktor Hollywood yang pada kami tidak bernasib baik; mempunyai wajah 'menjengkelkan' sehingga tidak dapat lari daripada ditawarkan watak-watak sama, sedemikian rupa.

Dalam dunia nyata, pengarah terkenal Quentin Tarantino dikatakan seorang yang sangat teliti, mesra tetapi aneh. Namun wajahnya itu mampu membuatkan sesiapa saja kurang selesa dan itulah yang berlaku kepada beliau dalam filem yang dibintanginya.

Mungkin dia sendiri menyedari perkara tersebut, kerana kebanyakan watak filem popular yang dibintanginya walaupun dalam filem arahan sendiri pun; dia membawa perwatakan aneh dan menakutkan, sesuai dengan wajahnya.

Saksikan sendiri watak Richard Gecko yang dipegang beliau dalam filem 'From Dusk Till Dawn', Mr. Brown dalam filem 'Reservoir Dogs' atau Jimmie Dimmick dalam 'Pulp Fiction.'

Semuanya mempunyai identiti yang sesuai dengan wajahnya - aneh, pelik dan kurang menyenangkan orang yang menonton lakonannya. Belum diambil kira penampilan gilanya dalam filem 'Little Nicky' bersama aktor Adam Sandler.

Penampilan pertama beliau bersama ayahnya, pelakon terkenal Will Smith dalam filem 'The Pursuit of Happyness' membuatkan semua penonton cair.

Namun kerjaya Jaden Smith tampak mula mengalami perubahan ketara selepas itu, apabila pengaruh-pengaruh buruk mula membelenggu beliau sekaligus mengubah sekali penampilannya - lebih mirip kepada rupa remaja tipikal yang bermasalah.

Selepas berjaya mendapatkan perintah mahkamah bagi menghilangkan hak penjagaan ibu bapanya agar boleh dia menentukan hidup sendiri pada usia 15 tahun, Jaden terus hanyut.

Penampilan dirinya ketara mengalami perubahan seiring dengan hidupnya yang kini semakin tunggang langgang, terkenal dengan ciapan yang tidak masuk akal di Twitter, pendokong teori konspirasi dan kini mengakui dirinya seorang homoseksual secara terbuka.

Jarang sekali wajah kacak mampu dikaitkan dengan watak-watak antagonis, tetapi itulah ringkasan karier Billy Zane selama ini yang sudah berlangsung selama 30 tahun.

Wajahnya yang kacak tetapi mempunyai aura kegelapan yang terselindung, membuatkan Zane lebih dikenali sebagai watak penjahat, seperti watak yang dipegangnya dalam filem Dead Calm bersama pelakon cantik Nicole Kidman.

Bagaimanapun karier Zane sebagai seorang penjahat dalam filem terpahat selepas membintangi filem 'Titanic', memegang watak Cal Hockley - memanfaatkan sepenuhnya wajah kacak tetapi kurang menyenangkan itu, membuatkan penonton rasa tidak tenteram setiap masa.

Dia menyerlah dalam filem tersebut, menjadi antagonis utama penghalang hubungan cinta Jack Dawson dan Rose Bukater. Fenomena Titanic membuktikan kepada dunia, ramai gadis akan memilih wajah comel Leonardo Di Caprio - berbanding wajah kacak dan 'macho' Billy Zane walaupun dia lebih kaya.

Steven Seagal merupakan hero terkenal semasa era filem aksi Hollywood, sebaris dengan Sylvester Stallone, Arnold Scharzennegger dan Bruce Willis - namun kariernya menjunam selepas peminat filem menyedari dia hanya mampu berlakon dalam satu dimensi sahaja.

Untuk setiap filem popular beliau dimana Seagal memainkan watak hero, wajahnya yang selalu kelihatan sangat-sangat-sangat 'konfiden' mengundang rasa marah pada penonton disebabkan mimik mukanya.

Jika dibandingkan dengan pelakon-pelakon lain satu genre dengan beliau, Steven Seagal-lah satu-satunya pelakon watak hero yang mempunyai wajah berpewatakan penjahat.

Malangnya sangkaan ini benar. Pendedahan berkenaan sikap buruk beliau selama ini mula kedengaran. Dia terlibat dalam beberapa kontroversi selepas penglibatannya dalam siri realiti televisyen, membawa kepada masalah dengan pihak berkuasa.

Lebih teruk, beberapa orang pelakon wanita terkenal mula mendedahkan dakwaan cabul yang dilakukan oleh Seagal, semasa mereka menjalani uji bakat.

Beberapa dakwaan berkaitan kes-kes rogol gadis bawah umur sejak tahun 90-an yang berlaku, juga baru saja didedahkan beberapa tahun kebelakangan ini oleh mangsanya.

Kami yakin Will Poulter dalam dunia nyata adalah seorang yang baik. Temuramahnya bersama media menunjukkan dia adalah seorang peramah dan lucu.

Bagaimanapun karier Poulter di Hollywood amat jelas hala tujunya, disebabkan oleh wajahnya yang jelas sangat sesuai untuk memainkan beberapa stereotaip watak sahaja - sama ada watak baik, teramat lurus bendul atau watak jahat yang mempunyai rancangan tersendiri.

Jika dia memegang watak baik pun, kebiasaannya watak yang dipegang beliau bermula sebagai seorang yang angkuh dan sombong - sebelum insaf dipenghujung cerita.

Nama beliau ketika ini belum benar-benar terkenal, tetapi Poulter aktor kelahiran England, sudah membuktikan kemampuan memecah masuk industri Hollywood selepas membintangi filem Chronicles of Narnia dan siri The Maze Runner.

Namun beliau dilihat masih gagal memecah stereotaip watak yang seringkali terlekat, akibat wajahnya yang berkemungkinan besar akan menjadi kekangan utama beliau untuk berkembang sebagai 'hero' di Hollywood.

Tonton saja filem 'Midsommar' dan anda akan faham kenapa Poulter berbakat, tetapi kita rasa nak saja tumbuk dia sepanjang kemunculan dia.


6 Tuhan Mesir Kuno Yang Tidak Popular

Beberapa daripadanya seperti dewa mumia Osiris dan dewi penyembuhan ajaib Isis, sangat terkenal sehingga hari ini.

Ini membuatkan yang lain tidak popular dan dilupakan, walaupun pernah menjadi pengaruh yang besar pada zaman itu.

Dari pandangan pertama, dewi Taweret atau "wanita yang hebat", kelihatan terdiri daripada bahagian-bahagian haiwan yang dipilih secara rawak.

Dia mempunyai badan dan kepala badak air yang sedang hamil berdiri di kaki belakangnya, ekor buaya, dan anggota badan singa betina. Kadang-kala ia mempunyai wajah wanita.

Mulutnya terbuka untuk menunjukkan barisan gigi yang kelihatan berbahaya dan dia sering memakai rambut palsu yang panjang.

Mungkin ramai yang melihatkan gabungan haiwan ganas dan rambut palsu ini menakutkan, namun wanita-wanita Mesir kuno menganggap Taweret sebagai satu keselesaan yang besar, kerana dia dapat melindungi mereka semasa melahirkan anak dengan menakutkan roh-roh jahat yang mungkin membahayakan ibu atau bayinya.

Ini membuatkan Tawaret sangat terkenal sehinggakan walaupun dia tidak memiliki kuil besar, gambarnya dipamerkan di dinding, tempat tidur, penutup kepala dan balang kosmetik di banyak rumah persendirian.

Bes adalah dewa lain yang memberikan keselesaan dan perlindungan kepada ibu dan anak-anak.

Kerdil yang agak komikal dan jahat dengan badan yang montok, payudara yang terserlah, muka berjanggut, hidung rata dan lidah yang menonjol, Bes mungkin sama seperti manusia sepenuhnya, atau separuh manusia, separuh haiwan (biasanya singa).

Dia mungkin mempunyai surai, ekor singa, atau sayap serta sering memakai hiasan kepala dan membawa gendang atau rebana, atau pisau.

Tetapi peranan utamanya adalah sebagai penari dan pemuzik yang menggunakan seninya untuk menakut-nakutkan roh jahat ketika masa-masa berbahaya ketika melahirkan anak, masa kecil, seks dan tidur.

Imejnya menghiasi bilik tidur bagi semua lapisan masyarakat Mesir kuno dan juga terdapat di atas peha gadis-gadis yang menari dalam bentuk tatu.

Neith adalah pejuang atau pemburu. Berbentuk manusia dan botak, dia memakai mahkota dan membawa busur serta anak panah.

Pakaiannya yang diperbuat daripada linen sangat ketat sehinggakan dia mengalami kesukaran untuk bergerak di sekitar medan perang.

Gelarannya 'ibu para dewa' memberikannya kekuatan kreatif yang ada di awal dunia dan ada kemungkinan dia diberi kepercayaan untuk mencipta kelahiran.

Di dinding kuil Khnum di Esna, di selatan Mesir, terdapat lukisan di mana Neith muncul dari perairan purba sebagai dewi lembu yang menciptakan tanah dengan hanya mengatakan kata-kata: "Biarkan tempat ini menjadi tanah untukku."

Neith disembah di seluruh Mesir, tetapi lebih dikaitkan dengan kota Delta barat Sais (Sa el Hagar moden) di mana kuilnya dikenali sebagai 'rumah lebah'.

Sepanjang dinasti ke-26 (664-525 SM), ketika Sais adalah ibu kota Mesir, dia menjadi dewa negara yang dominan dan raja-raja dikuburkan di pekarangan kuilnya.

Kuilnya dan makam kerajaan yang ada di dalamnya kini hilang.

Jika Taweret kelihatan memiliki terlalu banyak bahagian tubuh, dewa yang hanya dikenali sebagai Aten, atau 'cakera matahari', pula kelihatan seperti kurang.

Aten adalah matahari tanpa tubuh dan wajah yang memancarkan sinar panjang dengan tangan kecil.

Dia berada di langit di atas keluarga diraja dan memberikan mereka "ankh" iaitu simbol kehidupan. Oleh kerana dia tidak mempunyai mitologi yang diketahui, tak banyak yang boleh diperkatakan tentangnya.

Dewa yang kelihatan kusam ini mengilhamkan pengabdian terhadap Firaun Akhanaten (memerintah tahun 1352-1336 SM) sehingga dia meninggalkan dewa-dewa tradisional, menutup kuil-kuil mereka dan membina ibu kota baru yang dinamakannya sebagai Horizon of the Aten (Amarna moden), yang didedikasikan untuk Aten.

Khepri adalah dewa yang dikenali sebagai matahari pagi. Dia biasanya digambarkan dalam bentuk kumbang dan kadang-kala kumbang berkepala manusia atau kumbang berkepala helang.

Dia adalah kumbang scarab versi Tuhan yang rendah hati yang kebiasaannya menolak kotoran berbentuk bola yang sangat besar yang membuat orang kuno membayangkan seekor kumbang cakerawala yang besar meluncurkan bola matahari di sepanjang langit.

Tersembunyi di dalam bebola kotoran kumbang scarab ini adalah telur yang akhirnya menetas, merangkak keluar dari bola dan terbang.

Melihat peristiwa ini, orang Mesir membuat kesimpulan bahawa kumbang adalah makhluk jantan yang mampu mencipta diri sendiri.

Keupayaan untuk menciptakan diri sendiri ini menjadikan kumbang scarab sebagai azimat paling terkenal di Mesir, yang digunakan oleh orang mati dan yang masih hidup.

Walaupun Khepri tidak memiliki kuil, dia sering digambarkan bersama dewa-dewa Mesir yang lain di makam diraja di Lembah Raja.

Ular tedung Mesir boleh membesar sehingga 2.7 meter dan jika marah atau terancam, boleh mengangkat sepertiga daripada badannya dari tanah serta mengembangkan tedungnya.

Ini menjadikan ular tedung betina ini sebagai pengawal diraja yang berguna.

Setiap tahun sungai Nil akan banjir pada akhir musim panas.

Air yang naik menyebabkan peningkatan jumlah ular yang tertarik ke kawasan penempatan oleh haiwan yang dibawa dari tanah rendah.

Renenutet yand digelar sebagai ‘dia yang menyuburkan’, tinggal di ladang yang subur di mana sebagai dewi hasil tuaian dan jelapang, dia memastikan bahawa Mesir tidak akan kelaparan.

Ular tedung dianggap sebagai ibu yang sangat baik dan Renenutet tidak terkecuali. Sebagai dewi perawat ilahi dia menyusui raja dan sebagai ular tedung yang menghembus api, dia melindunginya dalam kematian.


7 Bahan Pelik Yang Digunakan Dalam Minyak Wangi

Seseorang individu mungkin meminati sesuatu minyak wangi berdasarkan baunya. Ketahanan minyak wangi pula bergantung pada grednya, selalunya dilabel sebagai Parfum, EDP, ETC, EDC dan EDF.

Penjelasan mengenai perbezaan label-label ini pernah kami tulis panjang lebar dalam artikel Apakah Beza Minyak Wangi Jenis Parfum, Eu de Parfum dan Eu de Toilette?.

Sekiranya anda seorang peminat minyak wangi daripada jenama tertentu, pernahkah anda melihat senarai isi kandungan pada botol atau kotak bungkusan minyak wang tersebut?

Terdapat beberapa faktor yang menentukan harga sebotol minyak wangi antaranya jenama (sudah tentu jenama terkenal lebih mahal), konsentrasi kandungan pewangi (parfum umumnya lebih mahal berbanding EDT, EDC dan lain-lain), keunikan bau dan bahan-bahan yang digunakan untuk menghasilkannya.

Walaupun kebanyakan minyak wangi pada hari ini menggunakan bahan-bahan sintetik untuk baunya, terdapat juga minyak wangi yang masih dihasilkan menggunakan bahan-bahan yang "rare" untuk menghasilkan bau yang unik. Sudah tentu, kesukaran mendapatkan bahan-bahan ini menjadikan harganya melonjak tinggi.

Ambergris adalah air liur ikan paus yang biasanya dijumpai menempel di lapisan usus ikan paus. Bahan ini digunakan kerana kemampuannya meningkatkan haruman dan aroma kasturi dan digunakan dalam minyak wangi Chanel No. 5 yang asli.

Walaupun sebahagian besar minyak wangi yang menggunakan bahan ini sudah menggantikannya dengan varian sintetik (seperti yang terdapat dalam minyak wangi Thierry Mugler's Alien Eau Extraordinaire), dikhabarkan ianya masih terdapat dalam minyak wangi jenama luar negara.

Disebabkan kesukaran mendapatkan bahan ini, ianya dikatakan antara bahan termahal untuk menghasilkan minyak wangi. Silakan baca artikel kami Ambergris - Muntah Ikan Paus Yang Digunakan Dalam Minyak Wangi untuk mengetahui lebih lanjut mengenai bahan yang unik ini.

Bacon atau daging salai khinzir juga pernah digunakan untuk menghasilkan minyak wangi. Bacon dikenali dengan aroma asin dan asapnya yang unik dan digunakan dalam wangian Farginnay Bacon Classic, yang dilancarkan pada tahun 2010.

Selain minyak wangi, bacon juga pernah digunakan dalam penghasilan gel sabun mandi. Tidak dapat dipastikan bagaimana baunya diekstrak dan digunakan tapi bagi orang Muslim, mereka perlulah menjauhi minyak wangi yang diperbuat daripada bahan ini.

Kaktus mempunyai banyak kegunaan termasuk penghasilan makanan, alatan, perubatan dan upacara ritual. Kaktus juga adalah tanaman succulent yang popular sekarang. Tetapi tahukah anda ia juga telah digunakan dalam wangian?

Kaktus mengeluarkan aroma hijau yang segar yang banyak digunakan dalam penghasilan minyak wangi unisex. Ia digunakan dalam Xeryus Rouge dan Demeter Prickly Pear Parfum Givenchy.

Ganja terkenal dengan penggunaan rekreasi, tetapi aroma herbanya yang unik dan khas menyebabkannya pernah digunakan sebagai bahan untuk menghasilkan minyak wangi.

Walaupun kebanyakan pembuat minyak wangi bergantung pada bahan sintetik untuk meniru bau ganja, syarikat Demeter memasukkan bahan ini pada wangian Cannabis Flower miliknya. Minyak wangi ini adalah wangian ganja sejati yang mengimbangi aroma bau bunga dan rempah.

Vanilla adalah ramuan yang lazim dan digemari oleh banyak wangian terlaris di pasaran. Namun, tahukah anda bahawa rembesan dari dubur memerang juga dapat menghasilkan aroma vanila yang unik? Dikenali sebagai castoreum, bahan ini sering digunakan dalam minyak wangi bertema bau kulit klasik.

Sehingga abad ke-18, castoreum banyak digunakan untuk merawat pelbagai keadaan daripada sakit kepala hingga histeria. Castoreum kini digantikan oleh bahan sintetik dan hyraceum. Filat de Dieu Etat Libre d'Orange adalah wangian yang terkenal dengan penggunaan kastoreum dalam pembuatannya.

Mungkin anda pernah dengar mengenai kopi luwak, salah satu kopi paling mahal di dunia yang berasal dari Indonesia?

Selain dijadikan kopi, najisnya juga menghasilkan bau floral apabila direndam dalam alkohol. Wangian Calvin Klein Obsession for Men antara minyak wangi yang menggunakan bahan ini kerana aromanya yang berseri dan lembut.

Serbuk mesiu, juga dikenali sebagai serbuk hitam, adalah sebatian kimia yang terdiri daripada sulfur, arang dan kalium nitrat. Serbuk ini banyak digunakan sebagai bahan pendorong dalam senjata api, roket, bunga api dan digunakan sebagai bahan letupan dalam pelombongan dan kuari.

Penggunaannya dalam industri minyak wangi adalah kerana aroma "pedas" dan berasapnya. Walaupun bau mesiu kedengaran seperti aroma untuk lelaki, ia juga digunakan dalam penghasilan wangian feminin seperti Flowerbomb Nectar oleh Viktor & Rolf.


Tragedi Salmah 1984: Kisah Dua Kanak-Kanak Yang Tidak Terbela Sehingga Kini

Kisah ini pernah menggemparkan negara kita satu ketika dahulu dan kisah kes ini telah dimuatkan dalam sebuah buku bertajuk Tragedi Salmah hasil nukilan Sharifah Abu Salem.

Tragedi yang cukup menyayat hati yang berlaku pada tahun 1984 ini adalah mengenai 2 orang adik-beradik yang dibunuh dengan kejam dengan mayat kedua-duanya dibuang ke dalam lubang najis dan hanya ditemui beberapa hari kemudian.

Paling mengejutkan adalah suspek pembunuhan kes ini telah dibebaskan dan tidak disabitkan daripada kesalahan membunuh. Malah, saksi utama kejadian ini juga dilepaskan daripada tuduhan bersubahat dengan suspek utama kes ini dan masih bebas sehinggalah ke hari ini.

Kejadian malang ini berlaku di Kampung Muhibbah di Peserai, Batu Pahat. Keadaan di kampung ini cukup aman damai dan penduduk di kampung tersebut saling kenal mengenali. Maka, ibu bapa sememangnya tidak perlu khuatir sekiranya anak-anak mereka bermain di luar bersama dengan rakan-rakan yang lain.

Pada tanggal 30 April 1984, sepasang suami isteri, Wardi Wasis, 48 dan Sukiam Hassan, 42, menjadi kebimbangan apabila 2 orang anak mereka, Azman dan Saniah masih belum pulang walaupun suara azan Maghrib sudah berkumandang. Wardi Wasis dan Sukiam Hassan mempunyai 5 orang anak semua sekali.

Wardi Wasis yang bekerja sebagai penarik beca telah mengambil keputusan membuat laporan polis kerana khuatir akan keselamatan kedua orang anaknya itu. Dengan bantuan sanak saudara dan penduduk setempat, mereka melakukan usaha menjejaki 2 orang kanak-kanak itu.

Kira-kira seminggu kemudian atau lebih tepat pada tarikh 7 Mei 1984, seluruh penduduk kampung gempar apabila dua orang kanak-kanak malang tersebut dijumpai dalam lubang najis di belakang rumah jiran Wardi iaitu rumah seorang wanita bernama Salmah.

Ya, kedua kanak-kanak malang tersebut dibunuh dan dihumban dalam lubang najis! Lebih kejam, mayat kedua kanak-kanak malang ini dijumpai dalam keadaan diikat dengan tali rafia.

Polis terus melakukan siasatan tanpa membuang mangsa. Polis polis menjumpai tali rafia yang sama digunakan untuk mengikat kanak-kanak itu dirumah Salmah dan terus membuat tangkapan terhadap Salmah

Keesokan harinya, seorang lagi suspek utama dikenali sebagai Samsir telah ditahan du Kampung Teluk Bakung, Batu Pahat. Samsir merupakan seorang buruh ladang di Ayer Bemban, Kulai. Maka bermulalah pendedahan yang mengejutkan bukan sahaja mengenai pembunuhan itu, tetapi perhubungan terlarang Salmah dan Samsir.

Untuk makluman, Salmah merupakan isteri orang dan kes ini telah membongkar hubungan terlarangnya dengan Samsir yang dipercayai seorang lelaki berstatus OKU. Kes ini telah dibicarakan di Mahkamah Majistret Batu Pahat, sebelum dipindahkan ke Mahkamah Tinggi Muar pada 17 Januari 1987.

Dalam perbicaraan awal, Ketua Jabatan Siasatan Jenayah Ibu Pejabat Polis Daerah (IPD) Batu Pahat, Asisten Superintendan (ASP) Abdul Rahman Kamil, menceritakan detik penemuan mayat dua beradik itu. Apabila dialihkan papan yang menutup lubang najis tersebut, terlihat mayat Azman menghadap ke atas dan Saniah menghadap ke bawah dengan kedua-duanya diikat bersama.

Pemeriksaan lanjut ke atas rumah Salmah menjumpai 4 utas tali yang dipercayai menjadi bukti penting pembabitan Salmah dalam kes tersebut. Penemuan ini membawa kepada penangkapan Salmah pada hari tersebut dan Samsir keesokan harinya.

Ketika perbicaraan memasuki hari keempat, Salmah membuat pendedahan mengejutkan dengan mengatakan bahawa Samsir adalah individu yang bertanggungjawab membunuh kedua kanak-kanak malang tersebut sebelum membuang mayat mereka dalam lubang najis.

Menurut Salmah, Samsir datang ke rumahnya pada pagi tersebut dan mereka telah melakukan hubungan seks. Tiba-tiba, entah dari mana Salmah  menyedari kehadiran 2 orang kanak-kanak malang ini ketika sedang melakukan hubungan seks dan memaklumkan kepada Samsir.

Samsir yang berang terus bangun dan menolak Azman ke lantai sebelum mencekik kanak-kanak tersebut sehingga mati. Menurut Salmah lagi, Samsir kemudiannya meminta beberapa ulas tali daripadanya dan dia telah pergi ke dapur untuk mendapatkannya.

Pada masa itulah Samsir turut bertindak kejam mencekik pula Saniah sehingga tidak bernyawa. Setelah kedua-duanya diikat, Samsir kemudian mengheret mayat kanak-kanak malang tersebut ke belakang rumah Salmah sebelum menghumbannya ke dalam lubang najis.

Salmah turut menceritakan bagaimana Samsir telah memberikan amaran kepada dirinya agar tidak mencerikan kisah tersebut kepada orang lain. Sekiranya perlu, ceritakan bahawa kedua kanak-kanak tersebut telah dilarikan oleh sebuah kereta berwarna biru. Salmah yang ketakutan tidak menceritakan perihal tersebut kepada sesiapa.

Penemuan mayat tersebut terbongkar selepas suami Salmah, Razali mengatakan pada 1 Mei 1984, dia terhidu bau busuk dari belakang rumahnya. Apabila dibuka penutup tersebut, dilihat terdapa mayat di dalamnya sebelum menghubungi bapanya untuk memaklumkan perkara tersebut.

Kerana tidak tahan dengan bau busuk tersebut, dia sekeluarga telah berpindah sementara ke rumah bapanya. Pada 6 Mei, pihak polis mula mengetahui mengenai penemuan mayat tersebut dan memulakan siasatan.

Setelah membaca kronologi ringkas kes di atas, mungkin ramai pembaca akan menyangka amatlah mudah bagi pihak mahkamah mensabitkan Samsir atas kesalahan membunuh dua orang kanak-kanak malang tersebut memandangkan Salmah sebagai saksi utama kes ini telah membuat beberapa pendedahan yang mengejutkan.

Perbicaraan mengenai kes menggemparkan ini berakhir apabila mahkamah akhirnya membuatkan keputusan Samsir tidak bersalah dan kes itu menjadi misteri hingga ke hari ini.

Antara persoalan yang masih menjadi misteri sehingga ke hari ini:


Kisah Kebajikan Pekerja Penghantaran Korea Selatan Yang Tidak Terbela

Hari itu Encik Kim menghantar mesej kepada rakannya, memberitahu dirinya sudah tidak lagi mampu terus bekerja.

Dia tidak henti-henti ke sana ke mari menghantar bungkusan melebih 400 pakej kesemuanya tanpa henti, bekerja selama 21 jam hari itu. Empat hari kemudian, Encik Kim ditemui mati disebabkan oleh kepenatan melampau, yang mengakibatkan strok akibat kegagalan jantung berlaku.

Dia ditemui terkulai atas tangga di kawasan kediamannya selepas selesai syif kerja.

Sepanjang pandemik Covid-19 yang melanda, kumpulan penghantar barangan di Korea Selatan sudah menyaksikan 14 orang pekerja meninggal dunia akibat tekanan kerja yang terlalu mendesak.

Fenomena kematian yang dikenali sebagai 'kwarosa' di negara itu semakin kerap berlaku, diburukkan lagi dengan keperluan penghantaran bungkusan yang semakin bertambah bilangannya.

Tidak ada keringanan khas diberikan kepada pekerja yang dipertanggungjawabkan menghantarnya, dalam musim pandemik.

Beban kerja yang semakin bertambah tidak mendorong syarikat penghantaran untuk menggajikan lebih ramai pekerja, sebaliknya penghantar-penghantar yang ada dikerah untuk bekerja lebih masa sehingga mengabaikan kesihatan sendiri.

Kes kematian seorang pekerja berusia 27 tahun bernama Jang Deok-Jin menjadi antara kes paling diperkatakan, selepas bapa mendiang bertindak merayu di hadapan ahli kongres negara bagi membantu kumpulan pekerja seperti anaknya.

Deok-Jin sudah berkhidmat dalam kumpulan syif penghantaran waktu malam selama 18 bulan, sebelum pandemik menambah beban kerjanya. Dia yang sudah kehilangan lebih 15 kg akibat kerja tidak menentu, pulang ke rumahnya pada awal pagi bulan November tahun 2020.

Deok-Jin masuk mandi, membersihkan diri sebelum ayahnya menemui anaknya terlantar dalam kamar mandi - tidak lagi bernyawa.

Permintaan ayahnya mudah; kerajaan Korea Selatan perlu mengemaskini peraturan yang dikenakan syarikat-syarikat penghantaran barangan bagi membantu golongan pekerja seperti anaknya.

Kebergantungan masyarakat Korea Selatan kepada perkhidmatan penghantaran sangat menggalakkan, sehinggakan wujud permintaan-permintaan tidak munasabah diwujudkan syarikat bagi memenuhi kehendak pelanggan.

Pada bulan Ogos, kementerian sumber manusia Korea Selatan cuba campur tangan, mewajibkan kesemua syarikat pengurusan logistik di sana untuk menjaga kebajikan pekerja selepas beberapa kes kematian.

Langkah ini menyebabkan tiga syarikat terbesar Korea Selatan melakukan permohonan maaf secara terbuka atas apa yang berlaku.

Kesemua syarikat mula berikrar akan menggajikan lebih ramai pekerja bagi mengurangkan beban pekerja sedia ada serta memastikan pekerja dilindungi di bawah skim insurans.

Malangnya perubahan ini tidak membawa kepada apa-apa perubahan, disebabkan oleh sistem pengambilan pekerja di negara itu yang masih mengamalkan peranan agensi pekerjaan.

Disebabkan oleh kontrak pekerja yang terikat dengan agensi dan bukan terus dengan syarikat, perubahan yang cuba diperkenalkan syarikat tidak terpakai kepada mereka.

Semakan kesatuan pekerja ke atas depot dan gudang syarikat juga mendapati tiada penambahan pekerja dilakukan, berlawanan dengan ikrar syarikat logistik sebelum itu.

Perubahan yang diharapkan berlaku akibat campur tangan, hanyalah janji-janji manis yang tidak berasas walaupun masa yang cukup sudah diberikan kepada pengendali-pengendali syarikat ini.

Bagi golongan pekerja, tunjuk perasaan merupakan satu-satunya cara mereka mampu menyuarakan pandangan mereka namun bukan semua berani bertindak sedemikian rupa.

Ada di kalangan mereka takut hilang sumber pendapatan seterusnya menjejaskan kemampuan untuk menampung kehidupan keluarga - walaupun beban kerja mereka nyata meningkat dengan mendadak dalam tahun 2020 tanpa sebarang imbuhan tambahan diberikan.

Seorang pekerja perlu hadir ke depot setiap hari pada jam 6.30 pagi, menyusun sendiri pakej dan bungkusan yang telah ditetapkan kepada mereka ke dalam van. Tidak ada satu pun boleh ditinggalkan.

Untuk setiap penghantaran yang berjaya, penghantar akan menerima RM2.95 (KRW800).

Setiap hari, seorang penghantar diberikan sekitar 350 pesanan penghantaran dan jumlah bayaran yang akan mereka terima belum mengambil kira penalti yang akan dikenakan, sekiranya penghantaran gagal disempurnakan dalam tempoh masa ditetapkan.

Keutamaan ke atas permintaan pelanggan menjadikan kumpulan pekerja penghantar di Korea Selatan berdepan tekanan setiap masa sepanjang tempoh kerja.

Pelanggan juga dilihat tidak mahu memahami situasi yang dihadapi penghantar, ramai yang bertindak menghubungi syarikat bagi membuat aduan sekiranya barang yang dijanjikan tiba lewat sedikit sehingga mengganggu rancangan mereka.

Sudah menjadi satu lumrah biasa pekerja penghantaran terpaksa di Korea Selatan menahan telinga mendengar rungutan pelanggan yang berang dengan kelewatan.

Walaupun ada segelintir komuniti masyarakat Korea Selatan yang mula menggerakkan kempen kesedaran bagi mengubah budaya ini, suara mereka masih lemah berbanding permintaan orang ramai yang mahukan janji penghantaran untuk mereka dipenuhi.

Budaya kerja di Korea Selatan yang masih mengamalkan sistem hirarki mutlak dilihat sebagai penghalang utama kepada pembaharuan untuk berjaya dilakukan.

Golongan pekerja tidak bebas untuk menyuarakan pandangan serta dimestikan perlu akur atas apa saja ketetapan yang telah dipersetujui.

Tidak jelas adakah gesaan terbaru kerajaan Korea Selatan menerusi Presiden Moon Jae-in pada 20 Oktober, akan membawa perubahan kepada budaya kerja mereka yang nyata tidak mementingkan keselamatan pekerja.

Artikel ini adalah terjemahan dan olahan semula artikel 'I thought maybe I would die': S Korea's delivery drivers demand change' yang diterbitkan oleh BBC pada 3 November 2020.


5 Haiwan Yang Anda Tak Tahu Boleh Terbang

Apabila bercakap tentang haiwan terbang, kita biasanya akan terbayangkan pelbagai spesis burung atau kelawar.

Namun evolusi dan penyesuaian oleh haiwan bertahun-tahun lamanya mampu mengejutkan kita semua.

Anda mungkin tidak menyedari bahawa kaedah terbang telah berkembang dalam kalangan haiwan, yang membuatkan spesis seperti ikan, mamalia dan reptilia mampu terbang.

iluminasi.com kongsikan 5 spesis haiwan yang anda tidak tahu mampu terbang.

Biasanya jika anda terlihat ayam belanda, ia biasanya berada di atas tanah. Jadi, mungkin anda akan terkejut jika melihat haiwan ini mampu terbang walaupun dengan jarak yang agak pendek,

Walau bagaimanapun, apabila haiwan ini terbang, ia terbang dengan kelajuan yang agak mengejutkan.

Malah, Live Science mendakwa bahawa ayam belanda mampu terbang dengan kelajuan 88 kilometer sejam.

Oleh kerana haiwan ini tinggal di atas pokok, ini bermakna ia perlu memanjat ke atas pokok.

Lebih menarik, ayam belanda lebih hebat terbang berbanding memanjat pokok, walaupun berbadan besar.

Walaupun begitu, bukan semua ayam belanda mampu terbang. Ayam belanda liar sahaja yang mampu terbang dan tidak bagi yang dibela untuk tujuan penternakan.

Petani biasanya menternak ayam belanda untuk mempunyai dada yang lebih besar daripada biasa, yang mana menghalang haiwan ini untuk terbang.

Perkara yang luar biasa mengenai semut meluncur ini adalah ia tidak bersayap, namun menguasai mod penerbangan dengan sangat hebat.

Fenomena semut meluncur baru sahaja ditemui, dengan ahli biologi University of California menulis kertas mengenainya pada tahun 2005.

Oleh kerana ia hidup di atas pokok, serangga ini mempelajari cara untuk kembali ke pokok asal menggunakan isyarat visual.

Ahli biologi mengkaji serangga ini dan mengetahui bahawa ia boleh berpusing 180 darjah di udara.

Semut meluncur ini masuk ke batang pokok dengan cara mengundur dan kemudiannya menendang menggunakan kaki belakang.

Kadar kejayaan mendarat dianggarkan sebanyak 85% di batang pokok yang sama.

Ahli ekologi Universiti Texas, Stephen P. Yanoviak berkata, "Di hutan Amazon, jatuh dari pokok dan ke dalam air boleh membunuh. Ini mungkin menjadi penggerak utama kepada evolusi di sebalik tingkah laku itu,".

Konsep labah-labah terbang ini adalah antara yang paling kreatif. Ia berlaku kepada banyak labah-labah ringan terutamanya labah-labah muda.

Pada dasarnya, haiwan araknid ini telah berkembang untuk melepaskan benang sutera yang "menangkap" angin seperti payung terjun dan menjadikannya terbang di udara, seperti layang-layang.

Walaupun kebanyakan perjalanan ini agak pendek, namun ada yang diketahui menempuh perjalanan beratus-ratus kilometer.

Haiwan ini akan memanjat tinggi dan "menangkap" angin menggunakan helaian sutera yang dihasilkan.

Tujuannya adalah untuk berpindah di antara lokasi walaupun jumlah yang terkorbannya sangat tinggi.

Terdapat satu kisah popular dari Australia iaitu Southern Tablelands pada tahun 2015 apabila berjuta-juta labah-labah berpindah dengan cara ini secara besar-besaran, meninggalkan helaian sutera ini kelihatan seperti salji turun.

Kelihatan agak pelik bagi haiwan laut untuk terbang, namun bagi sesetengah daripada spesis Ommastrephidae, ia mampu berbuat demikian.

Para penyelidik Jepun mendakwa bahawa sotong ini boleh meluncur sehingga 30 meter dan pada kelajuan 11.2 meter sesaat atau 40 kilometer sejam.

Kelajuan ini adalah sama dengan kelajuan pecutan Usain Bolt dalam acara 100 meter.

Laporan penyelidik Jepun juga menyatakan: "Kami mendapati bahawa sotong ini bukan sahaja melompat keluar dari air tetapi memiliki postur terbang yang sangat maju."

Secara teknikalnya, sotong-sotong ini meluncur keluar dari air, dan bukannya terbang, menggunakan pendorong sebelum menyebarkan dan memanjangkan sirip serta lengan ke kedudukan menegak yang menjadikannya mudah dibawa ke udara.

Secara teorinya, tujuan haiwan laut ini bertindak sedemikian adalah untuk mengelak dari pemangsa.

Tak banyak yang diketahui tentang ikan pari ini, yang mana dikenali sebagai "ikan pari syaitan". Namun, ikan ini terkenal kerana perutnya.

Para saintis kadang-kadang menyebutnya sebagai akrobat lautan. Ikan ini kelihatan seperti kebanyakan ikan pari, dengan sirip seperti sayap besar.

Ia merupakan perenang yang hebat biasanya dalam kumpulan dan menggunakan kekuatan ini untuk melonjakkan diri keluar dari air, biasanya berpusing di udara sebelum menjatuhkan diri ke dalam air.

Biasanya ia hanya mampu terbang sekitar 2 meter dari air, jadi ia bukanlah penerbangan penuh. Ini adalah salah satu tindakan yang masih belum dapat dijelaskan dengan sepenuhnya oleh saintis, namun terdapat satu teori mengatakan bahawa ia adalah cara untuk menarik perhatian dalam kumpulan dan pasangan.

Ikan jantan biasanya melakukan terbangan ini, kadang-kala disertai oleh betina.


7 Jenis Serangga Paling Besar Di Dunia

Serangga sering dilihat sebagai makhluk yang menggelikan atau menakutkan. Malah, tidak kurang juga yang menganggap serangga sebagai makhluk perosak di atas muka bumi. Namun, tahukah anda bahawa serangga sebenarnya mempunyai fungsi dan peranan yang unik untuk menngekalkan keseimbangan ekosistem di dunia ini?

Lipas misalnya, sering dilihat sebagai haiwan yang menggelikan dan kotor. Namun, mungkin ramai yang tidak tahub bahawa haiwan kecil ini mempunyai fungsi yang penting dalam rantaian makanan haiwan. Perkara ini pernah kami tulis dahulu dalam artikel Apa Akan Jadi Sekiranya Semua Lipas Pupus?.

Serangga terbesar yang pernah dijumpai pada zaman moden ini adalah seekor weta raksasa yang ditemui di New Zealand. Saiznya? Tiga kali lebih besar daripada seekor tikus dan mampu memakan keseluruhan lobak merah. Kali ini kami ingin berkongsi 7 serangga gergasi yang wujud di atas muka bumi ini.

Berassal  dari tanah New Zealand, serangga ini adalah pepijat besar yang berasal  dari keluarga cengkerik. Weta gergasi terbesar yang ditemui mempunyai berat lebih daripada 70 gram, menjadikannya antara serangga paling berat di dunia.

Serangga ini juga mempunyai tubuh yang panjang, dengan badan berukuran 4 inci tidak termasuk kaki dan antena. Kerana raksasa ini hanya terdapat di pulau-pulau, mereka adalah contoh kesan gigantisma pulau yang sangat baik.

Sebilangan besar populasi Giant Weta telah menurun sejak manusia mula meneroka kawasan hutan dan persekitaran New Zealand. Spesis Giant Weta dilindungi oleh undang-undang kerana dianggap berisiko pupus.

Titanus giganteus atau Titan beetle merupakan salah satu spesis kumbang terbesar dunia. Saiz terbesar yang ditemui adalah berukuran 16.7 cm panjang.

Serangga ini dipercayai berasal dari hutan Amazon dan terdapat di hutan hujan di Venezuela, Colombia, Ecuador, Peru, Guianas dan Brazil Utara.

Larva serangga ini tidak pernah dijumpai, tetapi dipercayai memakan makanan di dalam kayu dan mungkin memerlukan beberapa tahun untuk mencapai ukuran penuh sebelum mereka dewasa. Kumbang ini juga dipercayai memakan kayu yang reput di bawah tanah.

Spesis serangga ini boleh ditemui di bahagian Kepulauan Melayu. Serangga bersaiz burung ini dianggap sebagai rama-rama terbesar di dunia. Spesis ini begitu besar sehingga kepompong mereka kadang-kadang digunakan sebagai dompet di Taiwan.

Habitat serangga ini adalah hutan tropika kering, hutan sekunder dan kawasan tebal di seluruh Asia Selatan, Asia Timur dan Asia Tenggara, termasuk Borneo. Luas sayapnya boleh berukuran 60 inci persegi dan lebar sayapnya boleh berukuran sekurang-kurangnya 1 kaki.

Takut dan geli dengan lipas? Mungkin Giant Burrowing Cockroach lebih menggerikan. Serangga ini juga dikenali sebagai lipas rhinoceros dan merupakan lipas terberat di dunia.

Walaupun daripada keluarga lipas, spesis ini tidak mempunyai sayap dan tidak dianggap sebagai serangga perosak. Serangga ini mempunyai peranan penting dalam ekosistem dengan menghancurkan daun-daun mati. Malah, ada segelintir peminat haiwan eksotik menjadikannya sebagai haiwan peliharaan.

Lipas ini berasal dari Australia dan kebanyakannya terdapat di kawasan tropika dan subtropika di Queensland. Lipas ini adalah spesies lipas paling berat di dunia dan beratnya boleh mencapai 30 - 35 gram dan panjangnya hingga 7.5 - 8 sentimeter.

Serangga Tarantula Hawk ini sangat besar dan ganas sehingga mampu memburu dan memakan tarantula lain.

Kakinya mempunyai kait di hujung yang digunakan untuk mengikat mangsa mereka, dan penyengat mereka (yang boleh tumbuh sepanjang sepertiga inci) dikatakan sebagai antara yang paling menyakitkan di dunia.

Serangga ini menggunakan sengatan mereka untuk melumpuhkan mangsanya sebelum menyeretnya ke sarang sebagai makanan. Kemudian, sebiji telur diletakkan di atas mangsa akan menetas menjadi larva yang menjadikan mangsa yang masih hidup sebagai sumber makanan.

Berdasarkan berat dan saiznya, kumbang Goliath layak untuk mendapat gelaran antara serangga terbesar di Bumi. Berasal dari Afrika, spesis jantan dari spesies ini dapat membesar hingga lebih dari 4 inci dan beratnya boleh mencapai 100 gram.

Walaupun serangga ini dipercayai memakan tumbuh-tumbuhan ketika hidup liar, ianya telah menunjukkan selera makan makanan berprotein tinggi apabila berada dalam kurungan. Oleh itu, kumbang yang dibela dalam makmal sering diberi makanan anjing dan kucing.

Kumbang Goliath berukuran dari 60 - 110 milimeter untuk jantan dan 50 – 80 milimeter untuk betina pada peringkat dewasa dan dapat mencapai berat hingga 80 –100 gram pada peringkat larva. Kumbang goliath betina biasanya berwarna coklat gelap danputih sutera tetapi kumbang jantan biasanya berwarna coklat/putih/hitam atau hitam/putih.

Megasoma actaeon, spesies kumbang gergasi lain di hutan hujan Amazon di Amerika Selatan boleh mencapai panjang antara 5 – 12 sentimeter dan lebar 7 sentimeter. Spesis ini boleh membesar setebal 1.6 inci dan mempunyai perisai yang keras seperti kebanyakan kumbang lain.

Spesies ini dapat dijumpai di Amerika Selatan terutama di Bolivia, Brazil, Colombia, Ecuador, Perancis, Guyana, Panama, Peru, Suriname dan Venezuela

Kerana ukurannya yang besar, kumbang dewasa tidak mempunyai pemangsa semula jadi.


Asal-Usul Nama Stadium Bola Sepak Ikonik Dunia

Bagi peminat sukan bola sepak, peluang mengunjungi lokasi-lokasi stadium kelab yang diikuti mereka merupakan satu pengalaman yang diimpikan ramai.

Stadium gergasi yang beridentiti unik serta menyimpan 1001 kisah dan sejarah, merupakan simbol paling ikonik dalam sejarah sesebuah kelab bola sepak, termasuklah nama-nama stadium yang membangkitkan semangat pemain serta mengundang gerun mereka yang bertandang; disebabkan legasi di sebalik nama tersebut.

Berikut adalah sejarah ringkas lima stadium yang kami rasakan menarik untuk dibentangkan kepada anda.

Dibuka pada tahun 1947, stadium terkenal yang digunakan kelab Sepanyol, Real Madrid sering menjadi impian ramai pemain profesional untuk berkesempatan beraksi di padangnya.

Kini stadium ini mempunyai kapasiti pada tahap 85,454 tempat duduk selepas dua kali proses renovasi dilakukan. Santiago Bernabeu mengambil nama bekas pemain Real Madrid, Santiago Bernabeu yang beraksi sebagai penyerang sebelum naik menjadi pengurus kelab itu, dalam karier panjang dari tahun 1911 sehinggalah tahun 1927.

Tamat perang saudara Sepanyol mengakibatkan Real Madrid mengalami masalah pengurusan, sebelum Bernabeu dilantik sebagai presiden pada tahun 1943.

Dia memulakan rancangan jangka masa panjang menstrukturkan semula kelab serta pembinaan stadium baru mereka.

New Chamartin Stadium dibuka pada tahun 1947, sebelum jasa Bernabeu memulihkan Real Madrid diabadikan dengan pertukaran nama stadium itu kepada Estadio Santiago Bernabéu, pada tahun 1955.

Kapasiti Camp Nou pernah mencecah 120,000 sebelum renovasi dijalankan bagi membolehkan semua penonton duduk, mengurangkan kapasitinya 'hanya' kepada 99,354 orang.

Walaupun dengan penurunan itu, Camp Nou yang menjadi rumah kelab Sepanyol, Barcelona tetap adalah stadium terbesar di Eropah sehingga kini.

Kisah bagaimana stadium ini mendapat namanya agak lucu, kerana namanya muncul secara tidak sengaja.

Pada awalnya stadium ini dirancang untuk dinamakan sebagai Stadium Joan Gamper sempena nama pengasas kelab Barcelona dari Switzerland, sebelum pengurusan kelab memilih untuk menamakannya sebagai 'Estadio del FC Barcelona' atau...Stadium Kelab Barcelona. Hambar bukan?

Nama itu jarang digunakan, sebaliknya istilah 'nou camp' atau 'camp nou' yang digunakan bagi merujuk kepada 'padang baru yang dibuka', bagi menggantikan stadium lama mereka mula popular.

Sejak pembukaannya pada tahun 1957, nama stadium itu bertukar-tukar di antara 'Camp Nou' atau 'Nou Camp', sebelum undian pada tahun 2001 menamakan stadium itu sebagai 'Camp Nou' secara rasmi - menoktahkan penggunaan nama 'Estadio del FC Barcelona' dan 'Nou Camp' selamanya.

Stadium kelab bola sepak England, Manchester United mempunyai gelaran yang sangat terkenal di seluruh dunia sebagai 'Theatre of Dreams.'

Dikenali dengan nama rasmi Old Traffod sejak pembukaannya pada tahun 1910, stadium ini mempunyai kapasiti 74,140 orang menjadikannya stadium kelab terbesar di England.

Old Trafford dinamakan sempena kawasan di mana stadium itu dibina serta berkongsi nama dengan sebuah lagi stadium sukan lain, iaitu Lapangan Kriket Old Trafford.

Sejak abad ke 11, sebuah keluarga bangsawan bernama de Trafford menduduki kawasan tersebut dan membina sebuah rumah agam yang dinamakan Trafford Hall.

Selepas perpindahan pewaris keluarga itu ke Trafford Hall baru sekitar abad ke 17, rumah asal mereka mula dirujuk sebagai 'Old' Trafford Hall.

Masyarakat setempat mula merujuk kawasan sekitarnya sebagai Old Trafford, sebagai nama lokasi utama kawasan tersebut yang akhirnya kekal sehingga ke hari ini.

Salah satu perkara yang membingungkan penulis berkait dengan nama stadium kelab Marseille di Perancis; yang dikenali sebagai Stade Velodrome.

Stadium bola sepak yang mempunyai kapasiti 67,000 orang ini dinamakan sempena velodrom perlumbaan basikal. Kenapa ya?

Sejarahnya : seperti kebanyakan stadium di Perancis yang dibina beberapa dekad dahulu, stadium dibangunkan untuk pelbagai kegunaan untuk mampu menjadi tuan rumah kepada acara olahraga, bola sepak dan juga....perlumbaan basikal.

Disebabkan oleh keperluan untuk pemasangan trek basikal, kapasiti penonton di stadium juga agak terhad.

Usaha untuk memfokuskan penggunaan Stade Velodrome kepada sukan bola sepak mula dijalankan pada tahun 1971, dengan pengurangan kawasan digunakan untuk velodrom basikal sebelum keputusan menjadikan stadium ini stadium bola sepak sepenuhnya dibuat pada tahun 1985.

Berikutan perubahan ini, kapasiti stadium ini juga meningkat disebabkan pembukaan ruangan baru yang boleh digunapakai. Perubahan ini menjadikan Stade Velodrome sebagai sebuah stadium bola sepak khas, yang menjadi rumah kelab gergasi Marseille.

Nama asal stadium ini kekal digunakan tanpa perubahan walaupun fungsinya sebagai velodrom perlumbaan basikal sudah tiada.

Stadio Giuseppe Meazza atau lebih dikenali dengan nama lainnya San Siro merupakan antara lokasi unik di mana dua kelab besar berkongsi satu stadium yang sama.

AC Milan dan Inter Milan merupakan dua kelab berjiran serta seteru utama yang saling bersaing merebut takhta kejuaraan liga Itali, berkongsi stadium yang mampu memuatkan 75,923 orang dalam satu-satu masa - menjadikannya stadium terbesar di Itali.

Walaupun ramai merujuk stadium ini sebagai San Siro yang merupakan nama kawasan stadium ini dibina, nama rasminya pula diambil daripada nama Giuseppe Meazza; bekas pemain bola sepak yang aktif sekitar awal abad ke 20 dan pernah menyertai kedua-dua kelab.

Bagaimanapun, Meazza lebih disanjung peminat kelab Inter Milan berikutan statusnya sebagai salah seorang pemain legenda kelab tersebut. Oleh sebab itulah wujud pertelingkahan tentang penamaan stadium ini yang berterusan sehingga kini, khasnya dipihak penyokong AC Milan.

Peminat tegar kelab AC Milan akan merujuk stadium ini hanya sebagai San Siro tanpa mahu menggunakan nama rasminya, sementara penyokong Inter Milan pula nampak tidak kisah menggunakan kedua-dua namanya.

Sekiranya anda rujuk laman web rasmi kelab AC Milan, langsung tidak ada disebutkan nama rasmi stadium itu dalam sejarah stadium mereka. Bagi mereka stadium itu hanya layak dikenali dengan nama Stadium San Siro.